Betul Ke Seluruh Dunia Tengah Hadapi Krisis Kekurangan Makanan?

Ramai pula percaya yang dunia akan mengalami masalah kekurangan bekalan. Untuk menambahkan rencah rasa sesuatu isu, selitkan dengan kemunculan Masih ad-Dajjal. Entah kenapa, semua unsur menakut-nakutkan orang awam mesti sebut nama Dajjal.

Dari segi agama, cara ini sangat salah… kerana ia meringankan ketakutan terhadap Dajjal. Tahun ini cakap pasal Dajjal. Tahun depan cakap pasal Dajjal. 10 tahun ulas pasal Dajjal.

Alih-alih Dajjal tidak kelaur sampai tahun 2335… waktu itu tiada siapa kisah pasal Dajjal, kerana benda asyik disebut-sebut akhirnya hilang kejituannya.

Selain daripada cerita Dajjal, ada yang cakap tahun ini akan berlaku macam-macam masalah besar. Ramal habis katanya Malaysia akan hilang bekalan makanan. Yang kurang sedapnya, ramai menyahut saranan untuk beli barang banyak-banyak.

Ini yang kurang sedap, katanya untuk mencegah daripada masalah kekurangan barangan.

Jujur cakap – boleh naik mental juga kalau fikir: 1) kau cakap kau khuatir negara ada masalah kekurangan barangan.

Jadi apa kau buat? 2) Kau beli barangan lebih daripada keperluan bulanan kau. Bukankah tindakan kau menyumbang pada masalah kekurangan barangan?

Jika negara menghasilkan beras untuk 10 juta orang sebulan, datang 100,000 orang yang beli berlebihan – bukankah kalangan 10 juta ini akan terjejas?

Nasib Sebuah Negara Bernama Malaysia

Tiada siapa mampu bersedia untuk menghadapi banjir yang menenggelamkan Malaysia tempoh hari. Sudahlah 2020 hambar dengan COVID-19. 2021 kena pula banjir besar.

Maka 2022 adalah tahun yang mana Malaysia perlu bangun semula daripada kemelut pasca-bencana… dan spekulasi dan ramalan dangkal adalah perkara terakhir yang patut dibuat.

Kena faham satu benda. Banjir besar berlaku ketika Malaysia menghampiri musim-musim perayaan. Tahun Baru Cina dan Ramadan hanya dipisahkan dengan dua bulan sahaja.

Dalam masa dua bulan ini, patutnya penternak itik kerja keras. Tetapi banjir besar membunuhkan 8,000 ekor itik di sebuah ladang Johor. Itu baru seorang yang tidak mampu memenuhi permintaan telur masin.

Belum lagi kes-kes kebun sayur yang binasa (Adam, 2022), sekali gus menjejaskan bekalan cili dan sayur-sayuran hijau ketika permintaan kekal tinggi.

Jadi jika semua pakat memborong banyak-banyak, memang dasar pentingkan diri sendiri namanya.

Kononnya ingin bertahan lama – ayam beli 10 ekor. Daging 10 kilogram. Sayur pula simpan banyak-banyak. Akhir sekali Malaysia dalam keadaan sedang pulih terjejas habis kerana benar-benar kurang bekalan.

Tekanan Antarabangsa

Situasi Malaysia berlaku pula pada ketika McDonald’s ingin mengurangkan pilihan kentang goreng.

Sekarang ini McDonald’s membuat keputusan untuk batalkan Large French Fries sebagai pelan tindakan mengharungi kekurangan bekalan ubi.

Sesungguhnya tindakan ini adalah untuk mengekalkan potensi pelanggan kerana memastikan “semua dapat merasa”.

Masalah kekurangan bekalan ubi adalah kerana dua isu utama: 1) kulat ubi yang menular di Canada dan 2) hujan terlalu lebat di Afrika Selatan (Nosowitz, 2022).

Canada pun telah mengambil tindakan proaktif, dengan melarang pengeksportan ubi ke Amerika Syarikat untuk menampung permintaan tempatan.

Itu yang sedang berlaku sekarang. Bencana cuaca adalah perkara biasa dalam hukum-hakam pemakanan. Langkah waspada adalah tindakan yang bagus. Ia menunjukkan bahawa rakyat benar-benar celik tentang isu alam.

Tetapi galakan supaya barangan ditimba habis-habisan sememangnya suatu keputusan salah. Sepatutnya barangan harus dicatu supaya semua dapat peluang untuk merasa. Itu yang McDonald’s buat. Catu French fries supaya semua dapat merasa.

Dan isu yang berlarutan ini hanyalah sementara. Dengan dasar yang betul, dunia boleh kembali seperti biasa dalam tempoh 100 hari.

RUJUKAN:

Adam, A. (2022, Januari 13). Report: Malaysia faces food shortages for CNY and Ramadan after floods wipe out farms. Malay Mail.

Nosowitz, D. (2022, Januari 15). Is a Potato Shortage Affecting French Fries From Japan to Kenya? Modern Farmer.


Misteri Fenomena Kosmik 1181 Akhirnya Terungkai…

Pada tahun 1181, semasa era pemerintahan Maharaja Xiaozong dari Dinasti Song, satu fenomena kosmik direkodkan oleh para cendekiawan China ketika itu. Selama 900 tahun, ia membuatkan ramai cendekiawan termasuk dari komuniti saintifik hari ini menggaru kepala untuk menjelaskan apa yang berlaku. Tetapi baru-baru ini, fenomena supernova yang dikenali sebagai SN1181 dapat dijelaskan hasil kajian sepasukan pengkaji astronomi dari Britain, Sepanyol, Hungary, Perancis dan Hong Kong.

Nebula malap tetapi cepat berkembang itu dikenali sebagai Pa30 dan ia dikenalpasti sebagai sumber fenomena berkenaan. Menurut pasukan pengkaji, le.tu.pan supernova itu secerah planet Zuhal dan boleh dilihat secara mata kasar selama enam bulan. Ini dapat menjelaskan bagaimana fenomena ini dapat direkodkan oleh cendekiawan China dan Jepun.

Dalam kertas kajian mereka, mereka mendapati nebula Pa30 bergerak pantas pada kelajuan melebihi 1,100 km sejam. Dari situ, mereka mengira tahun sekitar seribu tahun sekaligus berlaku pada masa sama SN1181 dikesan.

Profesor Albert Zijlstra yang merupakan sebahagian daripada pasukan kajian memberitahu kedudukan nebula yang mengelilingi Bintang Parker ini terletak di antara dua buruj China iaitu Chuanshe dan Huagai. Ini meletakkan bintang itu pada kedudukan dan usia sama pada 1181.

Sebelum ini, satu teori menyatakan Pa30 dan Bintang Parker terhasil akibat penggabungan dua bintang kerdil berwarna putih. Bintang kerdil putih ialah perubahan yang dialami bintang-bintang seperti matahari pada akhir hayat mereka selepas semua bahan api nuklear mereka habis.

Peristiwa penggabungan ini membawa kepada satu peristiwa supernova yang jarang berlaku dan malap yang dipanggil supernova jenis longgar. Tambah Profesor Zijlstra, hanya 10% supernova dikelaskan dalam kategori ini dan ia masih belum difahami oleh komuniti saintifik. Dengan SN1181 inilah, saintis dapat mengkaji saki-baki nebula dan bintang kerdil serta keterangan le.tu.pan itu sendiri.

Penggabungan saki-baki bintang, nebula dan bintang kerdil membawa kepada reaksi nuklear yang dahsyat sekaligus membawa kepada pembentukan elemen berat tetapi kaya dengan neutron seperti emas dan platinum.

RUJUKAN:

Tonkin, Sam. (2021, 15 September). Cosmic mystery is SOLVED after 900 years: Supernova first spotted over China in 1181 is identified as Pa30 – a nebula surrounding one of the hottest stars in the Milky Way. Daily Mail.


Bagaimana Orang Kristian Sambut Krismas Pada Zaman Pertengahan?

Tradisi Krismas pada Zaman Pertengahan tidak sama dengan sambutan Krismas moden hari ini. Ini kerana menurut sejarawan Anne Lawrence-Mathers dari Universiti Reading, UK, ia didahului dengan tempoh berpuasa selama sebulan bagi menghormati Advent (tempoh kemunculan Jesus). Setelah itu, perayaan Krismas selama 12 hari diadakan dengan keraiannya jauh lebih liar daripada apa yang disangka.

Pada zaman berkenaan, permulaan keraian Krismas ditandakan dengan penganjuran acara Mass khas di gereja. Ia biasanya diadakan pada akhir tempoh Advent dan dianggap permulaan kepada tempoh jamuan dari 25 Disember hingga 5 Januari. Menurut Lawrence-Mathers, jamuan Krismas pada Zaman Pertengahan ditentukan oleh kedudukan sosial individu ketika itu.

Jamuan yang biasa dilihat ketika itu ialah sajian ham dan bakon Krismas yang telah disalai dan diasinkan. Ia telah dibuat terlebih dahulu pada bulan sebelumnya sebagai persediaan untuk jamuan Krismas.

Di kawasan kampung-kampung, tuan-tuan tanah memberi rehat selama 12 hari kepada golongan petani yang menyewa di tanah mereka dan mengadakan jamuan untuk petani-petani ini. Tidak diketahui apa menu jamuan yang diadakan oleh tuan-tuan tanah ini. Tetapi mengikut manuskrip The Goodman of Paris (1393), mereka dijamu dengan hidangan pastri, sosej, puding hitam, daging panggang, ikan, burung, kastard, kacang dan tart.

Bagi golongan ada-ada seperti kerabat diraja dan bangsawan, beza jamuan mereka dengan orang biasa ibarat langit dengan bumi. Bagi Raja Henry III, menu baginda ialah lamprei, daging rusa dan babi hutan. Sementara Raja Henry V pula mahukan menu yang eksotik seperti udang dan belut.

Untuk minuman pula, orang biasa lebih suka sider dan ale berperisa dengan golongan atasan lebih memilih wain. Bukan satu atau dua botol tetapi boleh mencecah puluhan tong. Dalam tempoh setahun, Henry III memesan 60 tan wain untuk Reading Abbey dengan satu tan bersamaan 1,272 botol!

Semasa tempoh ini, ia dianggap tempoh untuk berseronok untuk semua orang tanpa mengira taraf sosial. Antara tradisi aktiviti ketika itu ialah ‘mumming’ atau ‘mummering’. Perbuatan ini ialah pelaku memakai topeng binatang atau pakaian wanita sebelum singgah di setiap rumah untuk menyanyi lagu perayaan dan berjenaka. Sesetengah orang melakukannya untuk berseronok tetapi ada juga melakukannya untuk mendapatkan duit atau hadiah.

Tambah Lawrence-Mathers, tradisi sama turut dilakukan oleh golongan diraja dan aristokrat semasa tempoh ini. Bezanya ialah mereka memakai kepala haiwan yang siap dimasak dan menyanyi dalam dewan jamuan. Selalunya, kepala babi hutan menjadi pilihan untuk aktiviti ini. Tetapi ia kemudiannya digantikan topeng kayu bermotifkan babi hutan bertahun-tahun kemudian.

Dalam tempoh tersebut, 1 Januari yang selalunya disambut sebagai sambutan Tahun Baru moden dikenali juga sebagai Pesta Orang Bodoh. Pada hari itu, pegawai-pegawai gereja diberi lesen untuk berkelakuan tidak senonoh selama sehari termasuk bertukar peranan, menyanyi lagu jenaka dan memakai topeng aneh. Begitupun, pesta ini dipandang hina oleh ramai pihak di Eropah menjelang abad ke-15.

Pada malam 5 Januari atau malam ke-12, semua orang dijamu dengan kek buah di mana di dalamnya terdapat satu bahagian yang diisi dengan kacang. Mana-mana individu yang mendapat bahagian kacang itu akan diisytihar sebagai ‘raja’ dengan segala titahnya termasuk yang pelik perlu dipatuhi. Menurut Lawrence-Mathers, ia turut dipanggil sebagai Lord of Misrule.

Mana-mana individu yang mendapat gelaran itu berupaya menterbalikkan hierarki sosial dan memaksa individu berautoriti melakukan tugas memalukan bagi dirinya. Kebiasaannya, individu yang disasarkan ialah ibu bapa, guru atau golongan bangsawan. Malam 5 Januari dianggap kemuncak kepada sambutan Krismas pada Zaman Pertengahan.

Lawrence-Mathers turut mendedahkan tempoh ini dianggap tempoh terbaik untuk meramal masa depan. Misalnya, sekiranya pada Hari Krismas cuacanya cerah dan baik, ini bermakna ia menjanjikan musim bunga yang panas dan menjamin hasil tuaian yang baik. Tetapi jika angin kuat berlaku pada hari berkenaan, maka ia merupakan petanda buruk bagi golongan kaya dan pemerintah.

RUJUKAN

Roos, D. (2021, 17 Disember). How Christmas Was Celebrated in the Middle Ages. History.


Bala Omicron Yang Membaham Eropah

Demikian hari saintis mendapati SARS-CoV-2 merebak ikut geografi. Maksudnya varian Lambda takkan mengambil alih rantau yang dibelenggu varian Delta (Scribner, 2021).

Dapatan saintifik ini kira bagus sangat. Sekurang-kurangnya kerajaan kena perangi COVID-19 mengikut varian.

Namun entah dari mana, datang pula varian Omicron. Dan sekarang, varian ini sedang mengancam dominasi Delta di Eropah (Petrequin, 2021). Kira baru boleh hela nafas lega; tiba-tiba fakta berubah kerana ada dapatan baru.

Data klinikal masih bersifat awal (preliminary). Orang ramai tertanya-tanya – apakah varian ini lagi bαhαγα untuk dibandingkan dengan Delta? Dan buat masa sekarang, saintis mendapati takhta masih dipegang Delta.

Varian Omicron masih belum dapat dibuktikan lagi merbαhαγα dari segi bebanan virus (viral load) atau kadar kebolehjangkitan (rate of transmission).

Walau bagaimanapun, soalan ini tidak relevan sebenarnya – kerana bagaikan suruh pilih antara bisα ular kapak atau ular tedung. Maksudnya kedua-dua varian (Delta dan Omicron) adalah merbαhαγα.

Cuma nasib Eropah sekarang bagaikan tergantung tanpa tali. Realiti ini amat membimbangkan. Varian Omicron masih belum menguasai Eropah. Tetapi England dan Scotland sudah tenggelam teruk.

Dengan lebih daripada 93,000 kes baru, United Kingdom disahkan bukan lagi milik Delta. Varian Omicron merebak begitu pantas dan mengambil alih tampuk pemerintahan di bumi tersebut (Fidler, 2021).

Memahami Kebolehubahan SARS-CoV-2

Ada pendapat berbaur konspirasi mengandaikan bahawa tangan tersembunyi sedang melepaskan satu demi satu varian baru untuk memastikan pasaran vaksin sentiasa relevan.

Dan ramai bersetuju dengan pendapat ini. Mαlαηg sekali, golongan ini tidak faham hukum alam. Apabila virus masuk dalam badan, sistem imun akan aktif untuk melαwαη balik.

Namun manusia tidak sama sekali sempurna secara mutlak. Sistem imun orang ini tidak sama seperti orang itu.

Sesiapa yang mempunyai sistem imun lemah takkan boleh lαwαη SARS-CoV-2 secara sendiri. Jadi virus boleh merebak dengan pantas sampai berevolusi menjadi varian baru (Le Page, 2021). Cuba tengok situasi HIV. Dijangka ada 37.7 juta pesakit HIV. Dan penyakit HIV itu sendiri ada sembilan jenis (strain)… bukannya satu.

Apa maksudnya? Lagi banyak orang dijangkit, lagi mudah sesuatu virus berevolusi. Itu yang sedang berlaku sekarang. Bukannya ada pihak tertentu pandai-pandai lepaskan varian.

Prestasi Omicron Yang Boleh Telan Dunia

Agak-agak kenapa kerajaan Malaysia terlalu gigih suruh orang ambil dos penggalak. Sebab bukti pasal Omicron semakin banyak. Varian baru ini boleh merebak dengan pantas dalam populasi yang sudah menerima vaksin.

Maksudnya SARS-CoV-2 sedang hantar bala Omicron untuk tewaskan vaksin pula. Dan gelombang Omicron pun didapati lebih pantas untuk dibandingkan dengan varian-varian sebelum ini (Wilson, et al., 2021).

Ambil contoh Afrika Selatan. Varian Omicron didapati merebak dua kali ganda lebih pantas daripada Delta sendiri. Padahal semua terdiri daripada kalangan penerima vaksin.

Itu yang pihak kerajaan United Kingdom sibuk bergegas suruh wanita mengandung cepat dapatkan dos penggalak.

Pentadbiran Boris Johnson siap menjangka yang mungkin Omicron boleh menjangkiti 200,000 sehari tidak lama lagi (Bengali, 2021).

Jangkaan ini adalah berdasarkan model matematik yang mencongak berdasarkan data dua hari… bukan sama sekali real-time data. Walau bagaimanapun, jangkaan ini dibuat sebagai langkah persediaan untuk mencegah sebelum terjadi malapetaka sebegitu dαhsyαt.

Betapa risaunya dunia pasal Omicron, sampai kerajaan Naftali Bennett mempertimbang untuk haramkan rakyat Amerika Syarikat masuk dalam Israel.

RUJUKAN:

Bengali, S. (2021, Disember 15). Here’s what’s behind Britain’s dire estimate of 200,000 new Omicron cases in a day. The New York Times.

Fidler, S. (2021, Disember 17). Omicron Variant Now Dominates in England and Scotland, Health Data Show. The Wall Street Journal.

Le Page, M. (2021, Disember 17). How did the Omicron coronavirus variant evolve to be so (ditapiskan)? New Scientist.

Petrequin, S. (2021, Disember 15). Omicron Set To Be Dominant Variant in Europe by Mid-January. Time.

Scribner, H. (2021, September 10). The mu and lambda variants won’t be as (ditapiskan) as delta, experts say. The Deseret News.

Wilson, C., et al. (2021, Disember 17). Covid-19 news: Pregnant women added to UK’s vaccine priority list. New Scientist.


Jangan Main-Main Dengan Kemurungan

Kalau kau belum kenal lagi apa itu ‘kemurungan’, ataupun kau pernah alaminya tapi kau tak reti nak jelaskan, kau boleh saksikan perkembangan watak Ishida Shouya dalam kisah ‘Koe No Katachi (A Silent Voice)’ yang mengalami kemurungan-kemurungan dahsyat.

Dia seorang pembuli. Seronok dengan kehidupan sebagai seorang pembuli. Tak kisah menyusahkan ibu bapa dan guru. Kemudian, kehadiran Nishimiya sebagai pelajar baru dan seorang yang pekak juga turut dibuli oleh Ishida. Tapi kehadiran Nishimiya ini juga yang membuatkan hidupnya berubah.

Ishida hilang keseronokan yang dulu. Keseronokan yang dia rasa dulu, dia tak tahu sebenarnya datang daripada sebuah ikatan persahabatan. Kes dia dengan Nishimiya menjadikan dia dikhianati oleh rakan-rakannya sendiri.

Sepanjang dia menginjak remaja, dia menjadi anti-sosial sebab bergelut dengan pencarian hakikat persahabatan.

Perkembangan Ishida ini, kita akan lihat Ishida tidak menunjukkan wajah sedih ataupun gembira, tapi selalu menunjukkan perlakuan yang kusut dan keliru. Sikap yang menunjukkan dia sedang membawa beban tanda tanya yang besar dalam hidupnya.

Sampai ke satu peringkat, setelah membalas jasa budi ibunya, dia memilih untuk bunuh diri. Kau sendiri bayangkan, dia tak sedih apa-apa pun, tapi dia nak bunuh diri. Kau pun akan terkejut dengan wajah Ishida yang kosong lepu dan tertanya-tanya, tiba-tiba nak bunuh diri.

Sebab itulah kemurungan ini bukan sebab kau sedih, tapi kau sedang mengalami krisis kewujudan. Tekanan adalah pendorong pada kemurungan, tapi ia bukan hanya faktor yang menimbulkan tekanan itu.

Dia tak jadi bunuh diri sebab pertemuannnya semula dengan Nishimiya dan ibunya yang menghalang perkara itu. Kemudian, beban itu dibawa lagi. Dia menjadi penyendiri dalam dunianya, dia tak dengar orang lain kata, dia tak mahu pandang secara langsung ke wajah orang lain. Menunjukkan dia sedang melindungi suatu persoalan besar dalam hidupnya. Dia menjadi seorang yang sangat anti-sosial sehingga tidak kenal pun rakan kelasnya sendiri.

Untuk kes Ishida, kemurungan berlaku sebab peristiwa dalam hidupnya yang membuatkan dia jadi begitu, iaitu pengkhiatan dan sikap Nishimiya yang menjadikan hidupnya dihurung kemurungan. Kemurungan boleh juga berlaku sebab-sebab lain seperti sindrom-sindrom mental, penggunaan dadah berlebihan, dan masalah personaliti.

Sebab itu orang murung ini, kadangkala di luar nampak biasa dan rileks. Kadangkala nampak bahagia. Tapi sebenarnya, mereka sedang mengalami krisis.

Sebenarnya kisah ini bukan mahu mengangkat sangat isu buli yang berlaku dalam kalangan kanak-kanak ataupun isu orang kelainan upaya (OKU) dilayan buruk oleh kebanyakan. Tetapi, sesuai dengan tajuknya, ia mahu mengetengahkan sebuah kendalian emosi dan psikologi.
Kalau baca manga, mungkin ada antara kita yang tak faham dengan motif watak-watak tertentu. Penceritaan komik telah membuatkan kita terdorong untuk bertanyakan apakah perasaan yang bermain dalam hati setiap watak dalam setiap tindakan mereka.

‘Silent’ yang bemaksud ‘senyap’ dan ‘voice‘ adalah ‘suara’. Bagaimana ‘suara’ boleh mempunyai sifat ‘senyap’, sedangkan ‘suara’ adalah sesuatu perkara yang boleh didengari. Maka, di sini ‘voice‘ yang dimaksudkan lebih pada menumpu bukan perkara yang untuk didengari, tetapi perkara yang untuk difahami.

Mungkin ‘voice‘ boleh merujuk pada perasaan, pergelutan, krisis dalaman dan kekacauan jiwa yang tak mampu terungkap dengan kata-kata kecuali sebuah kefahaman. Aku pernah terbayang, kalau ‘kefahaman’ ada dijual, aku sanggup beli.

‘Kefahaman’ bukan perkara yang main-main. Silap faham menyebabkan pergaduhan. Silap faham menyebabkan ada orang tertindas. Silap faham menyebabkan orang terfitnah. Silap faham menyebabkan kerosakan dan kejahilan.

Komik ini nak mendidik tentang sebuah kefahaman tentang orang lain. Nak beritahu bahawa kita tidak duduk seorang. Nak beritahu hidup bermasyarakat bukan sahaja memerlukan kemahiran dan intelektual, tapi memerlukan juga kefahaman emosi dan perasaan.

Pada babak klimaks, tentu ada orang cuba nak memahami mengapa Nishimiya tiba-tiba mahu bunuh diri sedangkan keluarganya ambil perat pasal dirinya dan dia dah berkawan dengan Ishida.

Orang yang mengalami jiwa yang kacau, tidak terus membunuh diri, tapi ia dikumpulkan sikit-sikit sampailah meletup nak bunuh diri. Dia sedang bergelut dengan sesuatu yang dia cuba nak faham.

Tentu kita sedikit keliru dengan perwatakan Kawai. Apakah sebenarnya perkara yang bermain di fikirannya yang kelihatan mempunyai ‘dua rupa’.

Orang selalu kata diam itu emas. Tetapi tidak semua perkara boleh didiamkan. Komik ini menunjukkan bagaimana orang yang diam-diam ini mengalami kemurungan lalu ambil keputusan nak bunuh diri.

Memahami itu satu hal, tetapi sekuat mana pun sebuah kefahaman, kita masih tidak dapat membaca hati dan minda seseorang. Ia adalah dua pihak. Seorang kena faham, seorang lagi kena beritahu apakah yang bergelut dengan dirinya.

Ishida cuba nak memahami Nishimya. Kenapa Nishimiya asyik minta maaf kepada Ishida sedangkan Ishida yang selalu membulinya. Ueno cuba nak memahami Nishimiya kenapa Nishimiya seperti tak mahu bertanggungjawab atas perbuatannya.

‘Kejeritan’ dan ‘suara tinggi’ dalam setiap watak ini nak menegaskan supaya kita cuba meluahkan pergelutan dan kekusutan dalam diri kita supaya orang lain boleh faham.

Kalau seseorang kelihatan mendung, cuba fahaminya. Kalau dia meluahkan, cuba dengar dan faham lagi. Yang mendung pula, jangan terus senyap dan simpang sorang-sorang. Cuba luahkan.

Jangan jadikan ego dan marah kita menjadi asbab orang lain bunuh diri. Jangan jadikan kesenyapan kita menjadikan diri kita mati roh dan mati tubuh.


Personaliti Menurut Tahun Kelahiran

Selain daripada faktor genetik, persekitaran dan didikan, turutan kelahiran anak juga dikatakan memberikan pengeruh terhadap perkembangan anak-anak.

Sejak tahun 1970, beribu-ribu kajian saintifik dilakukan ke atas ‘urutan kelahiran’ (birth order). Aflred Adler adalah antara pelopor utama kajian ini.

Ahli-ahli psikologi selalu tidak bersetuju berapa banyak peranan yang dimainkan oleh ‘birth order’ ini terhadap perkembangan anak-anak.

Tapi, terdapat personaliti yang lazim dan konsisten bagi anak sulung, tengah dan bongsu.
Menurut kajian, anak-anak mempunyai personaliti berbeza sebab mereka gunakan strategi yang berbeza untuk dapatkan perhatian ibu bapa.

1. Anak Sulung

Secara teori, anak pertama mempunyai kecenderungan ke arah ‘achievement-oriented’. Selalunya mempunyai prestasi yang baik di sekolah dan mengisi jawatan kepimpinan.
Ahli psikologi daripada University of Georgia mendapati anak sulung memang selalunya orang yang akan memegang tampuk kepimpinan dan mempunyai pencapaian tertentu dalam hidupnya.

Kajian lain pada tahun 2009, anak sulung akan mendapatkan prestasi yang baik di sekolah untuk menarik perhatian ibu-bapa.

Dalam jurnal pada tahun 2003 kata anak sulung biasanya bertanggungjawab, berdaya-saing dan konvensional.

Anak sulung seorang yang berjiwa pemimpin dan fokus pada matlamat hidupnya.
Biasanya anak sulung mudah rasa cemburu dengan adik beradik lain kerana kasih sayangi bapanya yang dulu tak terbahagi kena dikongsi pulak.

2. Anak Bongsu

Anak bongsu menurut kajian cenderung lebih kreatif, memberontak dan memang selalu nakkan perhatian ibu bapa.

Ini tak hairan sebab ibu bapa selalu menukar kaedah melayan dan didikan terhadap anak-anak bermula daripada sulung sampailah bongsu.

Aku dulu selalu kena rotan dengan ayah, adik bongsu aku tak pernah kena. Aku dengar cerita daripada kawan-kawan aku pun macam itu.

Ibu bapa biasanya akan lebih lembut dan agak berlepas tangan terhadap anak bongsu apabila mereka jadi semakin selesa dengan tanggungjawab mereka sebagai ibu bapa.
Anak bongsu biasanya manipulatif dan mempunyai daya bersosial yang tinggi. Mempunyai ‘self-esteem’ yang tinggi.

Anak bongsu ini berjiwa revolusi dan melawan.

3. Anak tengah

Anak tengah ini biasanya selalu jadi orang yang menjaga keamanan dalam keluarga. Contoh macam adik beradik gaduh, dia inilah yang betulkan keadaan.

Anak tengah ini mempunyai kesetiaan pada keluarga. Seorang yang lemah lembut, bekerjasama dan mempunyai pertimbangan.

Anak tengah ini juga berpotensi menjadi seorang yang perunding hebat. Anak tengah ini susah nak dijatuhkan dan sangat menghargai hubungan persahabatan.

Sumber: Huffingtonpost


Apa Akan Jadi Kalau Anda Klon Diri Sendiri?

Isu
pengklonan manusia sentiasa menarik perhatian ramai walaupun ia mencetuskan
perdebatan dalam banyak aspek terutama saintifik, etika dan moral. Dan ia
menjadi subjek fiksyen pilihan ramai pengkarya seni dari anime Jepun hinggalah
industri perfileman Hollywood. Antara anime, filem dan drama televisyen yang
menyentuh isu ini ialah Gundam Seed, The Sixth Day, siri filem Jurassic World,
Star Wars dan Oblivion. Tetapi apa itu pengklonan sebenarnya?

Pengklonan pada dasarnya ialah penghasilan semula salinan genetik sesebuah organisma yang sama dengan yang original. Perkataan klon itu sendiri berasal dari perkataan Yunani klon yang bermaksud ranting. Organisma sel tunggal seperti yis dan bakteria secara semulajadi menghasilkan klon dari sel induk melalui kaedah percantuman atau belahan dedua. Sementara sel-sel badan individu dalam haiwan dan tumbuhan sebenarnya klon yang terjadi semasa proses penghasilan sel yang dikenali sebagai mitosis. Kebanyakan negara dunia melarang aktiviti pengklonan dengan 30 negara secara spesifik melarang pengklonan atas sebab pembiakan. Walaupun beberapa negara seperti Singapura, Sweden dan Israel membenarkan aktiviti pengklonan atas sebab perubatan, mereka masih tegas dalam soal larangan pengklonan atas sebab pembiakan.

Aktiviti
pengklonan bukanlah sesuatu yang baru bagi saintis. Antara aktiviti yang jatuh
dalam soal ini ialah menghasilkan salinan sel atau fragmen DNA untuk tujuan
penyelidikan. Kadangkala, mereka juga turut melakukan aktiviti pengklonan
haiwan. Haiwan pertama yang direkodkan dalam sejarah sebagai haiwan klon
pertama ialah Dolly si kambing biri-biri. Untuk menghasilkan Dolly, saintis
mengambil sel somatik dari kambing jantan sebelum ianya disuntik ke dalam sel
telur yang telah dikeluarkan semua maklumat DNAnya. Sejak itu, lebih banyak
haiwan menjadi subjek pengklonan seperti anjing, kucing, kuda dan monyet.

Melihat
kepada semua maklumat yang diraih daripada aktiviti ini, ia mengundang
persoalan bolehkah pengklonan manusia dilakukan? Rupa-rupanya, sesetengah
organisma dianggap tidak sesuai untuk pengklonan kerana proses meniru semula
struktur genetiknya yang sukar. Berdasarkan pengamatan saintis, anjing lebih
sukar diklon berbanding kucing dan tikus lebih sukar diklon berbanding
kedua-dua haiwan yang dinyatakan sebelumnya. Dan manusia boleh dikategorikan
dalam kategori sama tetapi itu bukan bermakna ia merupakan sesuatu yang
mustahil. Proses pengklonan manusia boleh dilakukan tetapi masih lagi sukar.

Tetapi
jika anda sangka klon manusia akan mempunyai personaliti dan rupa sama seperti
induknya seperti mana dipaparkan dalam Star Wars: Attack of the Clones, maka
bersedialah untuk merasa hampa. Klon yang dihasilkan berkemungkinan besar
mempunyai personaliti dan rupa yang berbeza dengan induk mereka. Mengapa
perkara ini berlaku? Manusia bukan sekadar berkisar kepada kod genetiknya
sahaja tetapi membabitkan personaliti, rupa dan perwatakan di mana ia
dipengaruhi oleh persekitarannya. Salinan kod genetik bukan satu isu tetapi
menyalin semula pengalaman dan memori dianggap sesuatu yang mustahil.

Dan perlu diingat, apabila proses pengklonan dijalankan, klon yang keluar bukan versi dewasa seperti dipaparkan dalam Attack of the Clones dan The Sixth Day tetapi versi bayi manusia. Jika bernasib baik, mereka boleh membesar hingga sampai ke usia yang matang tetapi itu bukan sesuatu yang mudah. Ini kerana kebanyakan klon yang lahir bakal berhadapan dengan pelbagai isu kesihatan sihat seperti kecacatan organ dan sistem imuniti badan yang lemah. Dan dalam kebanyakan kes haiwan-haiwan yang diklon, sel mereka berumur dan merosot jauh lebih cepat berbanding sel haiwan normal. Jika itu diaplikasikan kepada konteks klon manusia, ia sesuatu yang tidak boleh dielakkan seperti dipaparkan oleh Rau Le Creuset dalam Gundam Seed. Dan jika ia dibiarkan berterusan, klon manusia kerap jatuh sakit dan mati pada usia muda.

Tetapi itu tidak menghalang usaha pengklonan terus digiatkan terutama atas sebab perubatan. Sudah wujud usaha untuk mengklonkan organ-organ yang sihat untuk mengatasi masalah kekurangan organ yang digunakan untuk proses pemindahan organ. Saintis juga turut menggunakan kaedah klon untuk mencari penawar kepada penyakit-penyakit seperti diabetis dan kanser seperti kes jutawan Alan Meeker. Meeker yang dikenali kerana usahanya mengklon kuda-kuda bersama rakan kongsi merangkap pemain polo nombor satu dunia, Adolfo Cambiaso melibatkan diri dalam usaha pengklonan kerana mahu mencari penawar untuk penyakit keturunan seperti diabetis. Menurutnya, pengklonan dilihat langkah terbaik bagi saintis untuk mengurangkan kemungkinan keturunan mana-mana individu berhadapan beban sebegini pada masa akan datang. Dalam temubualnya bersama program National Geographic, Explorer, Meeker turut mendedahkan sudah wujud usaha oleh kelompok tertentu yang mahukan dirinya terlibat dalam usaha pengklonan manusia tetapi enggan melayan permintaan mereka itu.

RUJUKAN:

1.
Explorer. (2018). Game of Clones. https://www.facebook.com/watch/?v=258675161463595

2.
Brenner, Laurie. (2018). The Pros & Cons of Cloning. Sciencing. https://sciencing.com/pros-cons-cloning-5453902.html

3.
What If. (2018). S2:E11 – What If You Could Clone Your Body?. https://www.facebook.com/What.If.science/videos/2611288235763147/


Bagaimana Negara Scotland Hilang Kemerdekaan?

Benua Eropah mewakili 6.7% sahaja dari luas daratan bumi. Namun dalam tempoh kurang 500 tahun (1492-1914), ia menguasai lebih 80% daratan dunia. Ada beberapa negara yang bertanggungjawab atas perkara itu. Antaranya Sepanyol, England, Portugal, dan Belanda.

Sebagai adikuasa, banyak harta mengalir ke tangan mereka. Sepanyol misalnya, mengaut sejumlah 181 tan emas dan 16,000 tan perak dari Dunia Baru. Portugal pula mengangkut 17 tan emas dari Afrika Barat.

Semestinya, kekayaan sebegitu menggamit rasa iri negara-negara tetangga. Sebilangan mereka lantas ikut mendirikan koloni, terutama di benua Amerika. Antara mereka ialah Sweden dan Denmark. Masing-masing cuba meneroka Pennsylvania dan Wisconsin (pada 1640an dan 1840an).

Namun, ia berakhir gagal. Cuma, kegagalan mereka tidaklah terlalu fatal. Denmark sempat menjual tiga wilayah kepada US dengan harga $25 juta. Sweden pula sekadar kalah perang di tangan Belanda. Jika dibandingkan dengan apa yang dialami oleh Scotland, dua negara itu harus hela nafas lega.

Sebab bagi Scotland, membina koloni di benua Amerika umpama membuka Kotak Pandora. Natijah yang perlu mereka tanggung bukan kecil; harta, nyawa, dan kemerdekaan.

Episod tersebut bermula pada 1690an. Pada masa itu, keadaan amat mencabar.

Pertama, cuaca enggan bersimpati. Suhu membeku dengan ketara (paling sejuk sejak 750 tahun).  Sampai mematikan habis segala tanaman. Kebuluran justeru melanda, dan meragut nyawa 15% populasi menjelang akhir dekad.

Tidak cukup dibadai alam, Scotland turut dihentam oleh impak peperangan. Saat itu Perang Sembilan Tahun (1688-1697) sedang berlaku. Ia melibatkan Perancis dan sekutu Eropah. Scotland menganggotai sekutu berkenaan dan sebagai kesan, ekonominya jadi terganggu.

Ramai hilang mata pencarian. Ramai juga mati kebuluran. Di kala begitu, England pula mengambil sikap lepas tangan. Imigran-imigran Scotland dianaktirikan (menerusi Poor Law).

Lantaran dilayan sebegitu, sentimen ‘berdikari’ dan ‘benci England’ menjadi satu norma. Hal ini agak munasabah. Saat itu, dua negara terbabit berkongsi monarki yang sama (di bawah Raja William III). Namun di kala England dilimpahi kekayaan, Scotland dihimpit permasalahan.

Jadi, mereka mahu mengubah nasib sendiri. Caranya, dengan membina koloni. Idea tersebut diterajui oleh ramai, tetapi paling utama ialah William Paterson. Dia lah yang mencadangkan Segenting Darien (kini Segenting Panama) sebagai lokasi.

Tempat itu dipilih bukan cuma kerana ia titik tengah antara Amerika Utara dan Amerika Selatan. Tetapi ia juga daratan tersempit antara Laut Atlantik dan Laut Pasifik. Justeru, ia strategik untuk menjadi penghubung Eropah-Amerika-Asia.

Namun, idealistik tersebut hanya di atas kertas. Hutan Darien hakikatnya adalah antara tempat paling berisiko di dunia. Hutannya tebal. Permukaannya kurang sesuai. Hidupan liar juga boleh tahan. Ringkas kata, ia tidak sesuai untuk dihuni.

Tetapi Paterson, berbekalkan pengalamannya di Bahamas dan prestijnya sebagai pengasas Bank England, berkeras mahu menjayakan koloni di situ. Untuk itu, dia mengumpulkan pelabur di bawah Syarikat Scotland (ditubuhkan pada 1695, berfungsi persis seperti SHTI).

Pelabur-pelabur ini bukanlah terdiri daripada golongan elit. Kebanyakannya cuma rakyat biasa, yang sanggup berlabur kerana tiga perkara; keuntungan peribadi, masa hadapan Scotland, dan sentimen terhadap England.

Kemudian dalam beberapa bulan, Paterson berjaya menghimpunkan sejumlah £400,000 (bersamaan RM2.2 juta). Hari ini, nilai itu memang kelihatan kecil. Tapi ikutkan, ia menyamai 1/5 dari perbendaharaan Scotland waktu itu.

Dengan wang tersebut, Paterson membina dan melengkapkan lima buah kapal; bernama Saint Andrew, Caledonia, Unicorn, Dolphin dan Endeavour. Kelima-lima kapal ini mengangkut 1,200 orang peneroka, termasuk Paterson sekeluarga, dan ia diberangkatkan ke Darien tanggal 12 Julai 1698.

Pada November, mereka tiba. Lantas, bermulalah sejarah sebuah koloni bernama Caledonia. Petempatan utamanya dipanggil New Edinburgh, manakala kubu pertahanannya disebut sebagai Kubu Saint Andrew.

Menurut rancangan, mereka akan jalinkan hubungan dengan penduduk asal, mengusir tentera yang berkawal, memajukan pertanian, menjalankan perdagangan, dan mengembangkan petempatan.

Namun, satu pun daripada senarai tersebut gagal dijayakan. Kubu memang dapat dibina. Tetapi, tiada bekalan air bersih diterima. Petempatan dan pertanian memang dapat dimulakan. Tetapi ia kurang berpenghasilan.

Orang asal enggan menjalinkan hubungan. Kapal-Kapal Inggeris enggan datang berdagang. Seluruh Caribbean juga enggan berurusan. Semua kerana khuatirkan reaksi Sepanyol. Sebab, kawasan yang dikolonikan oleh Paterson itu berada dalam jajaran Sepanyol.

Memang ia tidak diduduki. Tetapi berdasarkan Perjanjian Tordesillas 1494, Sepanyol berhak ke atas wilayah tersebut. Jadi, pasukan Sepanyol memang bersiap-sedia sahaja untuk menggempur New Edinburgh.

Ini membuatkan bandar itu berdepan jalan buntu. Mereka disekat. Mereka juga dipencilkan. Kebuluran dan wabak penyakit tidak dapat dihalang. Lantas dalam lapan bulan, seramai tiga perempat daripada mereka kehilangan nyawa – termasuk anak dan isteri Paterson. Baki 300 orang yang masih hidup memilih untuk berlayar pulang ke Scotland pada Julai 1699.

Namun, itu bukan pengakhiran New Edinburgh. Saat mereka bergerak pulang, ekspedisi kedua diberangkatkan dari Scotland – juga berjumlah sekitar 1,000 orang. Mereka ini tiba pada November 1699, namun lantaran tiada apa dapat dilakukan, mereka menyerah kepada Sepanyol pada Mac 1700.

Dengan demikian, impian Scotland mahu membina koloni pun terkubur. Pelaburan yang dibuat juga hangus macam itu sahaja. Lantas, keadaan ini memaksa golongan elit Scotland untuk akur pada Akta Penyatuan (Act of Union) 1707.

Menerusi akta tersebut, parlimen kedua-dua negara disatukan – menjadi Parlimen United Kingdom of Great Britain and Northern Ireland. Dan sebagai sebahagian perjanjian, Syarikat Scotland dibubarkan dan negara itu menerima pampasan bernilai £395,000.

Sememangnya, perjanjian tersebut menyelamatkan Scotland dari krisis yang mungkin timbul rentetan kegagalan di Darien. Namun, ia mengundang perasaan kurang senang sebahagian warga. Kerana perjanjian tersebut ‘menggadai’ kemerdekaan Scotland kepada England. Sampaikan hingga hari ini pun, Scotland masih tidak henti mengusahakan referendum kemerdekaan dari UK.

RUJUKAN

Dillard, George. (2020, 12 October). The Colony That Cost Scotland its Independence. Lessons From History.

Dunn, Morgan. (2021, 17 March). Inside the Darien Scheme, Scotland’s Miserably Failed Attempt to Build a Colony in the Americas. All That Interesting.

Piper, Grant. (2021, 1 October). The Kingdom of Scotland Once Tried to Colonize North America. Medium.


Limbungan Kapal Viking Tahun 1066 Ditemui!

Amat malang penemuan arkeologi di negara kita dipandang sepi oleh sesetengah pihak. Kononnya, ia kerja sia-sia dan menghalang usaha pembangunan. Persepsi sempit ini menyukarkan sejarawan dan pengkaji untuk memperkaya sejarah negara agar diketahui generasi seterusnya. Agaknya kalau persepsi ini ada di Sweden, mungkin mereka tidak akan menemui limbungan kapal lama Viking di Birka!

Birka atau Kota Viking diduduki oleh orang Viking sekitar abad kesembilan dan ke-10 Masihi. Ia terletak di Pulau Bjorko, Tasik Malaren di mana kedudukannya di barat ibu negara Sweden, Stockholm. Birka mula muncul sebagai pusat perdagangan antarabangsa sekitar 750 Masihi dan menjadi tumpuan pedagang dari Scandinavia, Eropah dan Timur Tengah.

Penemuan limbungan kapal lama ini mengubah sepenuhnya pengetahuan sejarawan tentang petempatan Viking. Selalunya, kebanyakan kemudahan seperti rumah kediaman, gudang-gudang, bangsal-bangsal dan struktur keagamaan termasuk gereja dibina dalam kawasan petempatan. Ini bertujuan menjamin keselamatan penghuni petempatan dan harta mereka daripada ancaman musuh.

Tetapi dengan penemuan ini, ia membuka persoalan baru tentang skala pelabuhan yang dimiliki orang Viking. Hasil penggalian empat buah parit dari Ogos 2020 hingga Ogos 2021 mendedahkan pelbagai artifak yang berkait dengan perkapalan termasuk alat pertukangan kayu dan batu-batu asah. Ini menjadikan Birka sebagai contoh terbaik sebagai pelabuhan dan tempat persinggahan pedagang semasa era Viking yang berlangsung sekitar 793 hingga 1066 Masihi.

Penemuan artifak-artifak ini turut menjadikan Birka unik bagi pengkaji sejarah Viking. Ia bukan sekadar petempatan bandar pertama untuk orang Viking. Malah, ia juga merupakan petempatan pertama yang membuka gereja pertama di Sweden pada 813 Masihi.

Birka turut berperanan sebagai garison pertahanan berdasarkan penemuan tembok-tembok lama sekitar petempatan berkenaan. Tembok-tembok ini bukan sekadar sebagai tembok pertahanan. Malah, ia juga berfungsi sebagai sempadan hak sosial, ekonomi dan perundangan yang wujud di petempatan berkenaan. Selain diketahui sebagai pusat perdagangan, Birka juga dikatakan menjadi tempat orang Viking sebagai tempat permulaan memburu walrus dan pusat penghasilan madu lebah.

Disebabkan kepentingannya sebagai pusat perdagangan, nama Birka dilihat bersesuaian dengan fungsinya semasa era Viking. Ramai sejarawan percaya nama Birka ini diambil dari perkataan Latin lama yang bermaksud kawasan pasar. Semasa ia berada di puncak kegemilangannya, para pedagang memperdagangkan bulu haiwan, barangan besi dan kraftangan di mana ia ditukar dengan barangan seperti barangan kaca, rempah-ratus dan kain tenunan halus.

Dengan mengkaji kedudukan tembok-tembok sekitar Birka, sejarawan percaya limbungan dan pelabuhan lama orang Viking terletak di luar kawasan tembok Birka di Kugghamn. Kugghamn terletak di utara pesisir pantai Pulau Bjorko di mana sebelum ini, pengkaji arkeologi menemui tapak rumah lama di lokasi sama.

Ini membuka pelbagai persoalan baru tentang aspek keselamatan dan pembinaan kubu yang melindungi petempatan orang Viking. Salah satu daripadanya ialah bagaimana kapal-kapal diberi kebenaran berlabuh. Selain itu, satu lagi perkara yang difikirkan ialah pemilihan lokasi sama ada di luar atau dalam tembok pertahanan bersifat relevan atau tidak. Dua persoalan ini dijangka akan menyingkap lebih banyak rahsia orang Viking yang masih belum diketahui sehingga hari ini termasuk kehebatan mereka sebagai pedagang.

Kegemilangan Birka sebagai pusat perdagangan bagaimanapun tidak bertahan lama. Menjelang abad ke-10 atau tempoh antara 960 hingga 975, Birka secara misteri tidak lagi dihuni oleh manusia. Pada masa sama, sebuah bandar baru Kristian bernama Sigtuna dibina dalam tempoh sama dan terletak kira-kira 35 km dari situ.

Pengkaji arkeologi percaya kewujudan petempatan baru ini menyumbang kepada kemerosotan Birka. Tetapi tidak mustahil terdapat faktor-faktor lain yang mendorong penghuni-penghuni Birka meninggalkan kota berkenaan secara misteri sekitar 960 hingga 975. Bagi menyelesaikan misteri ini, lebih banyak kajian perlu dibuat sebelum satu kesimpulan dapat dibuat.

Alangkah molek jika aktiviti arkeologi sebegini dapat dipergiatkan lagi di Malaysia. Masih banyak perkara yang kita tidak tahu tentang sejarah silam negara di sebalik pelbagai penemuan artifak yang dibuat saban tahun. Tidak mustahil ada versi Birka di negara kita yang menanti masa untuk ditemui.

Tetapi selagi mana pihak yang berautoriti terus bersikap seperti melepaskan batuk di tangga dan menganggap ini sebagai kerja sia-sia, maka yang rugi ialah generasi seterusnya. Rugi kerana dinafikan peluang mengenali sejarah negara tercinta.

RUJUKAN

Pandey, S. (2022, 16 Jun). Unique Viking Shipyard Found Showing A “Maritime Cultural Landscape”. Ancient-Origins.

Universiti Stockholm. (2022, 15 Jun). Unique Viking shipyard discovered at Birka.


Television Tropes & Idioms

PENAFIAN

Penulis tidak akan bertanggungjawab atas pembaziran masa yang dilakukan pembaca akibat perasaan ingin tahu dan ketagihan melampau berkenaan dengan isi artikel ini.

Isi artikel ini berpotensi meningkatkan kualiti hidup atau menghancurkan hidup pembaca. Risiko lain seperti kelembaban PC atau laptop juga akan ditanggung oleh pembaca sendiri.

Segala nama yang digunakan di penulisan ini adalah tiada kena mengena dengan yang hidup dengan yang sudah meninggal dunia. Segala kesulitan amatlah dikesali.

PERINGATAN

Laman web yang dirujuk di artikel ini mempunyai tatabahasa yang kurang sesuai digunakan bagi urusan rasmi. Sila rujuk kepada guru bahasa Inggeris anda, atau kepada sesiapa yang betul-betul mahir dalam jurusan bahasa Inggeris.

Segala bentuk dan jenis terminologi, konsep, dan media akan ditulis dalam bentuk asal tanpa diolah, seperti ‘fora’, ‘humanatarian’, dan sebagainya bagi kemudahan rujukan pembaca.

Sila komen SELEPAS anda HABIS membaca dan memahami penulisan ini. Segala komen yang ditulis pembaca sebelum proses ‘baca dan hadam’ isi artikel tidak akan dilayan. Barang siapa yang mengulas tanpa memahami, maka dia tergolong dalam golongan yang melampaui batas.

PENGENALAN

‘Figure of Speech’, atau suatu pernyataan yang mempunyai maksud yang lain dari apa yang dikatakan, iaitu bukan harfiah, dimana ia digunakan oleh penulis kreatif bagi memaparkan suatu konsep tanpa memerlukan penceritaan terperinci.

Konsep-konsep kreatif yang digunapakai di mana-mana penceritaan dari pelbagai media seperti tulisan, lukisan, dan tayangan adalah dikenalpasti sebagai ‘tropes’.

Dalam teknik-teknik penceritaan yang dipaparkan sama ada dalam bentuk fiksyen atau kisah benar, ‘tropes’ adalah konsep yang wajib dimasukkan bagi kemudahan lakaran plot, watak dan jalan cerita bagi dibentangkan dalam pelbagai bentuk media seperti television, buku komik, novel, dan laman sesawang internet.

tvtropes.org

Laman sesawang diatas diwujudkan bagi menghimpunkan segala ‘tropes’ yang telah dicipta sejak cerita pertama ditulis dan disebarkan, sehingga ke hari ini, serta menghimpunkan beribu jutaan cerita dan siri dari pelbagai media yang menggunakan ‘tropes’ sebagai teknik penceritaan.

Bagi dunia penceritaan, ‘tropes’ merupakan konsep yang menggunakan ‘figure of speech’ sebagai medium penceritaan bagi lakaran jalan cerita dan watak cerita tersebut yang boleh diterima pakai oleh peminat cerita tersebut.

Laman ini juga membincangkan berkenaan ‘tropes’ yang digunakan, cara penggunaan, penetapan, teknik memanipulasi, dan cara-cara bagi menggabungkan atau memisahkan sebahagian dari sifat-sifat ‘tropes’ yang sedia ada tersebut, bagi mencipta sebuah ‘tropes’ yang baru.

‘Tropes’ bukan klise. Klise bermaksud kaedah penceritaan yang ‘hambar dan stereotaip’, dalam erti kata lain, membosankan dan tidak menarik akibat terlalu kerap digunapakai oleh penulis yang kurang berpengalaman dan berpengetahuan. Laman ini direka bagi memaparkan artikel atau entri yang menarik tanpa mempersendakan ‘tropes’ yang sedia ada.

Laman ini mengenalkan ribuan jutaan ‘tropes’ kepada para pembaca serta ‘bermain’ dengannya dengan cara mengkaji teknik yang digunakan oleh penulis bagi mencipta sebuah cerita yang kaya dengan plot yang hebat, dan watak yang menarik pembaca atau penonton sama ada secara umum atau khusus.

Laman ‘TV Tropes & Idioms’, atau ‘Kiasan & Ungkapan’, memerlukan pemahaman bahasa Inggeris asas, serta minat terhadap apa-apa jenis media. Laman ini memaparkan informasi ‘tropes & idioms’ secara bersahaja dan selamba, tidak seperti pendekatan serius yang digunakan di laman Wikipedia, dimana ia lebih terperinci dan bersumber.

I’m just gettin’ started. Stay tuned, and keep reading.

KEPELBAGAIAN ‘TROPES’

Atas sebab kewujudan beribu-ribu ‘tropes’, maka ianya perlu disusun supaya tampak kemas dan mudah dihadam. Ianya dipanggil sebagai ‘Indexes’ atau indeks. Empat indeks ‘tropes’ yang utama adalah:-

1) Genre Tropes

Terdapat pelbagai jenis cara dan gaya penceritaan. Sebahagian dari ‘tropes’ yang ada akan dikaitkan dengan genre yang tertentu. Sebagai contoh, kita lihat karya Helmi Effendi. Salah satu genre penulisan beliau adalah ‘horror’ atau seram. Bagi ‘horror’, kita dapat lihat ‘tropes’ yang berkaitan seperti ‘Abandoned Area’, ‘Artifact of Doom’, dan ‘I’m a Humanitarian’.

2) Media Tropes

‘Tropes’ yang dikaitkan di medium tertentu. Media tidak hanya terbahagi kepada penulisan, lukisan dan tayangan semata-mata. Pembikin, tujuan pembikinan dan ‘target audience’ juga diambil kira bagi pengkelasan ‘tropes’ dan media, seperti alat permainan atau ‘toys’.

Untuk pembacaan lebih lanjut, sila rujuk subtopik ‘PENGKELASAN MEDIA’, iaitu selepas subtopic ini.

3) Narrative Tropes

Bagi ‘tropes’ yang menggunakan unsur-unsur penceritaan yang sebagai medium penyampaian, ianya dikelaskan di sini. Teknik penceritaan adalah seperti penciptaan watak, dialog, konflik yang berlaku, motif penceritaan, dan penggunaan simbol bagi mewakili sesebuah idea atau kualiti. ‘Character’, ‘Conflict’, ‘Dialogue’, dan ‘Plot’ adalah antara contoh indeks ini.

4) Topical Tropes

‘Tropes’ juga mempunyai topik yang tertentu yang menggunakan pelbagai kejadian di sekeliling kita sama ada hasil dari takdir, alam, dan tangan manusia. Sebagai contoh, ‘Abuse’ Tropes’ yang menghimpunkan segala bentuk salah guna kuasa, kedudukan, dan hierark, ‘Betrayal Tropes’ yang berkait rapat dengan pengkhianatan, dan ‘Intelligence Tropes’ yang sarat dengan  ‘tropes’ yang berkaitan dengan kecerdikan dan kebijaksanaan.

Contoh indeks ‘Tropes’ yang lain adalah:-

1) Creators

Kepada sesiapa individu atau organisasi yang mencipta sesebuah karya untuk sesebuah media, tahniah, anda juga ada tempat di artikel ini, cuma, bukan hanya terhad di sini.

Para pencipta karya bukan hanya eksklusif kepada penulis, malah artis, pelakon, penyanyi, penari, pelukis, komposer, pengarah, penyampai, ahli falsafah, penerbit, ahli muzik, wartawan, para pengkritik dan pengulas, jurugambar, serta para animator juga mempunyai hak mutlak bagi kategori ini.

Kepada sesiapa yang mencipta sesebuah karya yang mampu menyumbang ke dunia pengkaryaan, anda ada tempat di sini.

2) Fandom

Trope yang digunakan bagi menggambarkan para peminat sesebuah cerita. Setiap orang yang celik berkenaan dunia pengkaryaan akan tahu akan kepelbagaian peminat-peminat mereka, yang akan mencipta ‘fanbase’ masing-masing apabila sesuatu karya sudah cukup menarik bagi disukai ramai. Contoh ‘tropes’ yang berkaitan adalah ‘Fanon’, ‘One of Us’, dan ‘Silent Majority’.

3) Forgotten Tropes

Di sini tersenarai ‘tropes’ yang amat jarang digunakan oleh pengolah karya atas sebab-sebab tertentu seperti ditelan zaman, dan ada ‘tropes’ yang lebih baik untuk digunapakai berbanding ‘tropes’ di sini, seperti ‘All Women are Lustful’, dan ‘30 Minutes, or It’s Free!’.

4) Just For Fun

Keseronokan dan hiburan diperlukan bagi menampan atau menghapuskan rasa bosan, sedih, marah, dan perasaan negatif yang lain bagi setiap individu yang bernyawa. ‘Tropes’ yang tergolong di sini adalah pada kebiasaannya dicipta hanya untuk keseronokan dan kesantaian dalam berkarya semata-mata. Tanpanya, sesebuah karya akan membosankan dan menghilangkan minat pembaca bagi mengikut perkembangan karya tersebut. Contohnya ‘42’, ‘Chekov’s Gun’, dan ‘Grammar Nazi’.

5) Laws and Formulas

Sebahagian dari puluhan ribu ‘tropes’ yang ada boleh dikaitkan dengan undang-undang dan formula yang datang dari dunia realiti. Namun, ia bukanlah versi undang-undang dan formula yang sebenar, walau ada indeks yang mengkategorikan ‘tropes’ berkenaan perundangan secara langsung. Antaranya ialah ‘Authority Equals Asskicking’, ‘Rule of ___ (e.g.: Cool, Funny, Sexy) ’, dan tropes berkaitan dengan ‘Chechov’s’.

6) Trope Overdosed

Suatu siri atau cerita yang terlalu sarat dengan ‘tropes’ sehinggakan sukar untuk mencari ‘tropes’ yang masih belum digunapakai. Contohnya siri Batman, Dragon Ball, dan Final Fantasy.

7) Useful Notes

Indeks ini mengumpulkan segala ilmu-ilmu yang berkaitan dengan konsep, ideologi, dan media yang membawa kepada sebahagian penciptaan ‘tropes’, sambil membongkar stereotaip yang direka media, membantu pembaca memahami dengan lebih lanjut berkenaan sesebuah media, dan untuk mendidik, memberitahu dan menghiburkan para pembaca. Contoh ilmu yang baik adalah berkenaan dengan budaya, bahasa, agama, perundangan, perubatan, musik, ketenteraan, politik, dan sebagainya.

Terdapat puluhan lagi klasifikasi lain ‘tropes’, saya hanya meminjam sebahagian sahaja dari semua yang ada. Kebanyakan ‘tropes’ yang sedia ada berkongsi dengan pengkelasan yang berbeza. Dengan kata lain, pengkelasan ‘tropes’ tidak hanya terhad terhadap sesebuah pengkelasan yang ada.

PENGKELASAN MEDIA

Media berfungsi sebagai teknik pembawaan ‘tropes’ bagi sesebuah karya. Terdapat pelbagai jenis media yang mewakili jenis-jenis gaya penceritaan yang terdapat pada waktu sekarang yang menggunakan ‘tropes’ sebagai nadi penggerak sesebuah penceritaan. Antaranya ialah:-

1) Advertising

“Nini cokolat celup. Nini cokolat celup. Rasa kacang strawberi, cukup enak sekali. Nini…… NINI!” Pilihan anda!”

– Iklan Nini Coklat Celup

Iklan yang dibuat oleh pelbagai organisasi di seluruh dunia, sama ada secara ‘stand alone’ atau bentuk kempen.

2) Arts

Ukiran dan lukisan. Bagi lukisan bersiri, ianya menggunakan pelbagai nama bergantung terhadap cara dan gaya persembahan.

Ukiran dan lukisan yang dilukiskan oleh pelukis dan pengukir yang mahir di seluruh dunia sejak permulaan tamadun manusia hingga ke zaman moden. Bagi lukisan bersiri, sila teruskan pembacaan.

3) Print Media

Karya yang menggunakan kertas dan dakwat sebagai medium pembikinan sesuatu kerja adalah dipanggil sebagai ‘Print Media’. Lukisan bersiri juga tergolong di sini.

Segala bentuk penceritaan seperti ‘Billboards’, ‘Comic Books’, ‘Literature’, ‘Magazines’, ‘Manga’, ‘Manhua’, ‘Manhwa’, ‘Newspapers’, ‘Newspaper Comics’, ‘Picture Books’, dan ‘School Study Media’ adalah antara persembahan lukisan yang sering digunakan pada masa kini.

4) Audio

Kesemua hasil kerja yang berkaitan dengan lagu, lirik, dan bunyi-bunyian. Pengecualian digariskan terhadap mana-mana dialog yang digunakan diluar konteks audio.

Bagi karya audio asli yang mampu ‘stand alone’ tanpa penglibatan mana-mana medium lain, ia digunapakai di radio, audio plays, podcast, laman sesawang original, dan permainan irama.

Manakala bagi media yang menggunakan audio sebagai salah satu taktik persembahan seperti games, movies dan anime, maka ianya dalam bentuk lagu, BGM, dan Drama CDs.

5) Film

“Moving pictures with sounds that tells stories”, begitulah maksud filem. Kebiasaanya bertempoh 90-300 minit, filem dimainkan dalam bentuk ‘series’, ‘animated’, dan ‘newsreel’.

Bagi filem yang berdurasi kurang dari 90 minit, ianya dipanggil ‘short film’. Manakala animated pula boleh jadi samaada ‘cartoon’, ‘anime’, atau ‘3D’.

6) Games

Kita sedia maklum bahawa betapa banyaknya jenis-jenis permainan yang ada di seluruh dunia. Permainan tak semestinya hanya berbentuk video dan ‘tabletop saja, malah juga Alternate Reality Game, Live-Action Role-Play, Parlor Games, dan Pinball.

Subtopik video game adalah seperti RPG, RTS, FPS, Visual Novel, MOBA, MMORPG, dan sebagainya. Tabletop game ialah permainan yang memerlukan meja atau ruang kosong diantara pemain sebagai syarat permainan, seperti ‘Board Games’, ‘Card Games’, ‘Deckbuilding Game’, ‘Collectible Card Game’, ‘Tabletop RPG’, dan ‘War Gaming’.

7) The Internet

Internet adalah sebuah network yang menghubungkan jutaan komputer di seluruh dunia, dan tempat dimana anda berada sekarang. Anda cuma perlu wifi dan device yang berkenaan sahaja. Perlukah saya masukkan juga pasal sejarah dan konsep tentang internet? Apakah ini kelas sejarah dan teknologi?!

Internet kebiasaannya digunakan bagi melayari laman yang mengandungi pelbagai konsep seperti ‘Fora’, ‘Friending Network’, ‘Let’s Play’, ‘Online Encyclopedias’, ‘Online Games’, ‘Virtual Worlds’, ‘Websites’, dan ‘Web Originals’ yang terdiri daripada ‘Animation’, ‘Comics’, ‘Games’, ‘Logs’, Video, dan Novel.

8) Sporting Event

Pernah menonton tayangan sukan sama ada secara langsung atau melalui televisyen? Inilah panggilan yang digunakan untuk mengkelaskan hobi anda ini. Tidak kisah sama ada bola sepak, ragbi, badminton, baseball, cricket, tinju, malah ‘professional wrestling’ sekalipun adalah termasuk dalam kategori ini.

9) Stand-up Comedy

Pernah tonton ‘Maharaja Lawak’? Yup, contoh terbaik bagi rakyat Malaysia.

10) Television

“Television tastes funny.” – Cheese, Foster’s Home for Imaginary Friends

Zaman sekarang setiap rumah, ada TV adalah hampir menjadi satu kemestian. Ada saluran TV3, NTV7, TV8, Astro dan sebagainya. ‘Animated Shows’, ‘Broadcast Live’, ‘Teletext’, ‘TV Movies’, dan ‘TV Series’ adalah rancangan biasa yang dimainkan di setiap saluran televisyen.

11) Theater

Cukup mudah untuk menerangkan kategori ini. Persembahan di  pentas bertirai. Titik. Contoh? ‘Ballet’, ‘Opera’, dan ‘Vaudeville’. Ada soalan lain? Nyatakan di komen. Terima kasih atas kerjasama anda.

12) Theme Parks

Diertikan sebagai ‘Taman Tema’, direka dengan menggunakan tema tertentu seperti hiburan, seram, dan sebagainya, adalah salah satu destinasi yang wajib dikunjungi oleh ahli keluarga, rakan-rakan dan kekasih. Pernah pergi ke Sunway Lagoon, Legoland atau Disney Land?

13) Toys

“Tora datang lagi dengan permainan baru!”

Apa apa objek yang kebiasaanya tiada fungsi bergerak yang digunakan untuk bermain, atau cuma untuk ‘display’ semata-mata.

Variasi antara mainan plastic RM2, patung-patung permainan comel dan lembut, hingga figura-figura watak dari siri games, siri dan filem. Masakan tidak kenal permainan ‘Tora’, ‘Ding Dang’, ‘Barbie’, ‘Bionicle’, ‘Hello Kitty’, ‘G.I. Joe’, dan sebagainya yang mewarnai zaman kanak-kanak bagi yang sudah dewasa sekarang?

14) Multiple Media

Mana-mana media yang tidak tergolong dari 13 kategori di atas berada di sini.

Antaranya ialah ‘Fairy Tales & Folklore’, ‘Franchises’, ‘Legends’, ‘Mythology’, dan agama. Batu Belah Batu Bertangkup, Lagenda Malim Deman, Cerita 1001 Malam, Lagenda King Arthur, Cinderella, Rapunzel adalah contoh media di atas.

Still with me? My, you’re quite diligent. I like you style, bravo!

DARTH WIKI – THIS EXISTS

“Good, good! Let the hate flow through you!” – Darth Sidious, Star Wars 6 – Return of the Jedi

Sukar untuk dilupakan betapa dahsyatnya ‘Darth Vader’, watak ‘villain’ Star Wars. Nafasnya saja mampu mengubah suatu situasi yang tenang, kelakar atau gembira menjadi tegang, serius dan menakutkan secara tiba-tiba.

Kebenciannya terhadap musuh, sekutu, guru, dan dirinya sendiri menjadi bahan bakar dan senjata yang merbahaya yang berjaya menggerunkan sekutu dan musuhnya. Watak yang mahu dijauhi sejauh-jauhnya oleh hampir semua orang.

Darth Wiki adalah sisi gelap tvtropes. Hanya yang cekal saja yang mampu berhadapan dengan sisi gelap ini, dan sempat hidup untuk menceritakan kisahnya.  Kalau tak cekal, maka tak faham apakah tujuan sisi gelap ini diwujudkan. Kalau tak faham, bagaimana mahu ceritakan atau terangkan pasal ini, itu saja.

Sisi gelap ini menceritakan dan mengumpulkan sebanyak mungkin siri-siri dari pelbagai media yang dikategorikan sebagai buruk dan patut dijauhi, dimana hanya segelintir kecil saja yang mengetahui kewujudannya. Tropes yang digunapakai dalam site ini adalah sememangnya amat tidak bertimbang rasa dan bersifat jahat, amat berlainan dari apa yang digambarkan di sisi biasa tvtropes.

Sebagai contoh, trope ‘So Bad it’s Good’, yang bermaksud sesuatu karya yang teramat teruk ianya berubah menjadi sangat bagus. Bagi sisi gelap, ianya berubah menjadi ‘So Bad it’s Horrible’, bermaksud karya yang teramat teruk, hingga tahap langsung tidak kelakar, dan mahu dilupakan secepat mungkin, seperti sebuah trauma yang berlegar di minda kita dalam sesuatu tempoh.

Terdapat banyak lagi trope gelap dalam sisi gelap ini. Saya gagal mencari ruang lebih untuk menjelaskan dengan lebih terperinci berkenaan dengan Darth Trope, malah tidak sanggup untuk menunjukkan contohnya, dikhuatiri pembaca terkena sampuk dan trauma akibat menonton/membaca contoh yang saya beri.

‘Darth Wiki’ ini dibincangkan kerana kita perlu menerima hakikat bahawa kejahatan juga boleh datang dalam bentuk media, walau betapa baiknya kita.

SUGAR WIKI – SWEET EXISTS

“Kau tengok watak ‘Joker’ dari siri ‘Batman’. Betapa hebatnya dia memperkudakan Batman yang mempunyai martial arts yang tinggi, latihan-latihan survival dan alatan yang canggih hanya dengan kemahiran dan akal yang dia miliki disamping mampu mempermainkan prinsip Batman. Dia adalah watak jahat yang… tiada sesiapa pun yang mampu jadi seperti BELIAU!”

Apabila sesebuah karya yang pada asalnya agak gelap dan dahsyat,tiba-tiba ianya diubah dengan kadar mendadak, menjadi ‘family friendly’ atau untuk tontonan umum, maka ianya wajar digelar ‘Lighter and Softer’. Selamat datang ke versi ‘lighter and softer’ tvtropes.

Lawan kepada Darth Wiki, ini adalah sisi terang tvtropes, dimana ianya penuh dengan puji-pujian dan sanjungan yang kadangkala agak berlebih-lebihan terhadap sesebuah trope, watak, atau siri dari pelbagai jenis media. Kadang-kadang, kemanisannya mampu sampai ke tahap meloyakan dan menjengkelkan, disebabkan betapa terlalu manisnya sisi terang ini.

Bagi memudahkan pemahaman, saya beri contoh yang boleh difahami di bawah, yang dipetik dari laman web tvtropes, berkenaan dengan siri popular yang sudah tamat, Naruto:-

“Naruto: The trailer of ‘The Last’ movie, which will be the first Canon movie! It basically sent thousands, if not millions of NaruHina shippers worldwide to the hospital due to joy seizures!”

Mujurlah ianya dipetik oleh si pemerhati gelagat ‘fanboy’ dan ‘fangirl’ Naruto dari jauh. Kalau tidak, muntah hijau saya dibuatnya.

Kesederhanaan dan etika yang baik diperlukan bagi melahirkan minat yang sihat dan baik bagi sesebuah siri. Kalau tidak, jadi macam kes movie ‘Twilight’, atau penyanyi Justin Bieber, dimana peminatnya dibenci kerana faktor ini.

Y.M.M.V.

Singkatan dari “Your Mileage May Vary”, ianya berkenaan dengan pandangan dan penilaian sesetengah peminat terhadap sesebuah karya, dimana ianya tidak semestinya dipersetujui oleh pihak lain. Kepala sama hitam, hati lain-lain.

‘Tropes’ yang mereka masukkan di sesebuah karya tidak semestinya diakui oleh peminat lain, dan berhak disanggah oleh mereka. Apapun diharap mereka menjauhi permusuhan dan mencari titik persamaan sesama mereka.

YMMV mengumpulkan ‘tropes’ di setiap hasil karya yang dipaparkan di laman ini atas tujuan yang sama.

W.M.G

“Wild Mass Guessing”, dimana ia adalah lanjutan dari YMMV di atas. Juga dikenali sebagai Teori ‘Crackpot’, atau lebih mudah ditakrifkan sebagai ‘Teori Konspirasi’ versi ‘tropes’ kerana ianya diambil secara serius.

Kadang-kala ianya nampak boleh dipakai, kadang-kala ianya tak masuk akal, dan jarang sekali ianya menjadi tepat. Itulah penerangan ringkas tentang ‘tropes’ yang dimasukkan oleh para peminat dan disenaraikan di WMG bagi mengelakkan ‘tropes’ yang mengarut dari mencampuri ‘tropes’ yang asal.

Tiada halangan yang saya buat, silakan masuk di bahagian ini jika ada, namun jangan bermukim di sana terlalu lama, atau anda akan dapati ianya boleh dipakai walhal sebenarnya tidak.

Still with me? C’mon, the fun part lies just ahead!

PENGUBAHSUAIAN ‘TROPES’ MENGIKUT SITUASI TERTENTU

Kita sedia maklum bahawa ‘tropes’ adalah alat bagi penggerak sesuatu penceritaan. Namun, kita juga boleh lakukan pengubahsuaian kepada sebahagian ‘tropes’ yang ada. Antara contoh-contoh terbaik bagi sesi pengubahsuaian ‘tropes’ yang boleh dilakukan ialah:-

1) Jantina

Kita sedia maklum bahawa setiap manusia hanya akan lahir menjadi lelaki atau perempuan sahaja.Orang khunza juga perlu memilih salah satu jantina apabila mereka sudah mencapai umur yang tertentu. Walau apapun, nama sesebuah ‘trope’ yang terlibat akan berubah, walaupun ia berkongsi makna yang sama kecuali jantina.

‘Tropes yang berkaitan dengan Jantina ialah:-

2) ‘Trope’ watak/sifat Baik vs Trope watak/sifat Jahat

Sememangnya sifat seseorang manusia biasa, ada yang baik, ada yang jahat. Selagi manusia masih wujud, kedua-dua sifat ini pasti ada, walau sedikitpun. Ianya juga boleh digunakan menjadi penjana ‘tropes’.

Contoh ‘trope’ yang menggunakan tema ini ialah:-

3) Kata Lawan Lain

Setiap perkara di alam semesta kita dicipta secara berpasang-pasangan dan berlawanan antara satu sama lain. Kanan dan kiri, utara dan selatan, siang dan malam, tambah dan tolak, zahir dan batin, hitam dan putih, hidup dan mati.

Contoh ‘tropes’ berlawanan lain yang digunakan ialah:-

Ladies and gentleman, this is where the fun begins!

BERMAIN DENGAN ‘TROPE’

Jika anda menyangka pengetahuan anda terhadap ‘tropes’ hanyalah berkisarkan ‘tropes’ semata-mata sudah memadai bagi sesebuah penceritaan, sesungguhnya anda adalah orang yang sangat naif. Terus terang saya katakan anda seorang yang comel kerana berpendapat sedemikian.

Untuk membuktikan kenyataan saya diatas, mari kita bermain dengan ‘tropes’. Caranya ialah kita terangkan sesuatu ‘tropes’ dengan menggunakan cara piawai sesebuah pengistilahan dengan cara yang berbeza-beza dan pelbagai.

Ada 27 cara yang ditemui bagi permainan tropes setakat ini. Izinkan saya menggunakan penerangan ringkas dan mudah bagi setiap cara, dengan menggunakan trope ‘Big Good’:

1) Straight

‘Trope’ yang digunakan secara linear tanpa putar belit.

Contoh:-

(RAD, HE, jangan gelak!)

2) Exaggerated

‘Trope’ digunakan secara keterlaluan.

Contoh:-

3) Downplayed

‘Trope’ tersebut direka lebih ringan atau lebih lemah dari yang sepatutnya.

Contoh:-

4) Justified

Ada sebab yang munasabah kenapa ‘trope’ itu digunakan.

Contoh:-

5) Inverted

‘Trope’ tersebut diterbalikkan (reversed) dan digunakan semula.

Contoh:-

6) Subverted

Sesebuah ‘trope’ telah ditetapkan, namun penonton berjaya ditipu oleh penulis; ‘trope’ tersebut tidak berlaku sama sekali.

Contoh:-

7) Double Subverted

‘Trope’ tersebut di’subverted’ sekali lagi, sekaligus membenarkan ia digunakan kembali.

Contoh:-

8) Zig-zagged

Berlaku beberapa ‘subvertion’ di ‘trope’ tersebut.

Contoh:-

9) Parodied

Bentuk ‘trope’ tersebut diputarbelitkan, dan digunakan bagi menggelikan hati penonton.

Contoh:-

10) Unparodied

‘Trope’ yang dihasilkan oleh ‘parody’ mengalami proses ‘subvertion’ sama ada kepada versi ‘straight’, atau digunakan secara serius.

Contoh:-

11) Averted

‘Trope’ tersebut tidak berlaku atau tidak wujud.

Contoh:-

12) Enforced

‘Trope’ tersebut diletakkan secara paksa oleh pengkarya atas sebab-sebab yang tertentu.

Contoh:-

13) Lampshaded

‘Trope’ ditegaskan oleh salah satu watak dalam cerita tersebut secara verbal bagi memperkukuhkan lagi kewujudan ‘trope’ tersebut.

Contoh:-

14) Invoked

Watak cerita tersebut memasang ‘trope’ tersebut dengan sengaja atas sebab tertentu.

Contoh:-

15) Exploited

Watak cerita tersebut mendapat tahu sebuah ‘trope’ akan berlaku, dan mengambil kesempatan diatasnya.

Contoh:-

16) Defied

Watak cerita tersebut mendapat tahu sesebuah ‘trope’ akan berlaku, dan mengambil tindakan bagi mengelakkannya dari berlaku.

Contoh:-

17) Discussed

‘Trope’ tersebut mungkin tidak digunakan, namun dibincangkan oleh watak dalam cerita tersebut tentang kemungkinan ianya boleh berlaku.

Contoh:-

18) Conversed

Berlakunya perbualan sesama watak berkenaan dengan ‘trope’ yang berlaku. Cuma ianya tidak begitu terperinci dan serius seperti ‘discussed’.

Contoh:-

19) Implied

‘Trope’ tersebut dibayangkan ada, walau ianya tidak ditunjukkan secara langsung.

Contoh:-

20) Deconstructed

‘Trope’ yang digunakan adalah hasil dari realiti yang berlaku.

Contoh:-

21) Reconstructed

‘Trope’ yang sudah mengalami proses ‘deconstruction’ mengalami pula proses ‘invertion’.

Contoh:-

22) Played For Laughs

‘Trope’ yang ‘straight’ dinyatakan secara jelas oleh salah satu watak di cerita tersebut.

Contoh:-

23) Played For Drama

‘Trope’ tersebut mengandungi unsur drama, sama ada secara serius, atau untuk tujuan komedi.

Contoh:-

24) Logical Extreme

‘Tropes’ tersebut digunakan sehingga ke tahap limit, namun tidak sampai ke tahap ‘exaggerated’.

Contoh:-

25) Gender Inverted

‘Trope’ yang hanya sesuai digunakan oleh salah satu jantina, dipasang keatas jantina yang lain.

Contoh:

26) Untwisted

Penonton telah menjangka ‘subvertion’ akan berlaku terhadap ‘trope’, namun ianya tidak berlaku, malah dimainkan secara ‘straight’.

27) Intended Audience Reaction

Penulis mahu reaksi yang tertentu dari penonton dengan ‘trope’ yang digunakan.

KESAN ‘TROPES’ DALAM DUNIA PENGKARYAAN

Penggunaan tropes yang sesuai dalam teknik penceritaan akan menghasilkan sesebuah karya yang baik dari segi plot dan watak. Begitu juga sebaliknya. Pengkarya yang bijak dan berpengalaman akan bukan sahaja menggunakan ‘tropes’ semata-mata, malah berani bermain dengan ‘tropes’ yang mereka masukkan di cerita mereka dengan jayanya.

Mana-mana teknik pengkaryaan dari pelbagai jenis media wajib menggunakan ‘tropes’ dalam kerja mereka. Sesuatu cerita tidak akan wujud tanpa ‘tropes’. Ia bagaikan sel darah merah yang berfungsi untuk menghantar bekalan makanan, air, oksigen, hormon, dan bahan-bahan lain ke seluruh tubuh badan. Tanpanya, jasad akan mati. Perumpamaan ‘roh’ juga boleh digunakan dalam konteks ini.

Bagi saya, sesiapa yang berjaya menghafal dan memahami kesemua ‘tropes & idioms’ yang terdapat di dalam laman ini, serta mampu bermain dengannya, maka mereka berpotensi untuk merekacipta sebuah cerita yang terbaik di dunia yang belum pernah direka oleh sesiapapun sebelum ini, dan akan tetap diminati walau ribuan tahun telah berlalu dari tarikh penayangan cerita tersebut.

CERITA TANPA ‘TROPES’

Mustahil. Tak apa, kita cuba buat.

Watak utama yang tiada perasaan, tiada peranan, tiada jantina, tiada asal-usul, tiada daya penggerak, tiada lain-lain. Watak lain yang berkongsi sifat sama dengan watak utama, cuma dia watak lain. Plotnya ialah tiada perjalanan, tiada naik turun, tiada konflik, tiada musuh, tiada penerangan, tiada klimaks, tiada anti-klimaks.

Hah?! Cerita apa kejadahnya kau nak reka kalau tak ada ‘tropes’? Akhirnya kepala kau dengan aku pun meletup. Kojol.

PENUTUP

Sekiranya saya menerangkan setiap satu indeks ‘tropes’ yang ada, maka artikel ini akan menjadi terlalu panjang. Maka saya pendekkan untuk kemudahan saya dan pembaca. Hal ini kerana saya sendiri kurang memahami sebahagian dari indeks ‘tropes’ dan media yang tersenarai.

Kepada sesiapa yang ingin memahami dan mendalami dengan lebih lanjut berkenaan dengan ‘tropes’ yang disebutkan di artikel, anda boleh ‘copy & paste’ di ruang ‘search’ di laman tvtropes.

Di sini dapat saya rumuskan bahawa ‘tropes’ adalah konsep ‘figure of speech’ yang digunakan dalam pelbagai jenis media seperti jenis, tema, peranti, tetapan, unsur, dan sebagainya. Laman ini mengumpulkan, menyenaraikan, membincangkan, mengolah, dan memberi contoh penggunaan tropes sedia ada di dunia ini.

Tujuan penulisan ‘Darth Wiki’ dan ‘Sugar Wiki’ adalah bagi menunjukkan garis dan had limit berkenaan dengan emosi seseorang peminat terhadap sesebuah karya, iaitu sama ada kebencian ataupun kesukaan. Mestilah diingatkan bahawa sifat fanatik haruslah dijauhi sejauh-jauhnya.

Jutaan terima kasih saya ucapkan bagi sesiapa yang berjaya menghabiskan pembacaan artikel ini tanpa tertinggal apa-apa isi penting yang disampaikan oleh saya. Sepuluh jari disusun bagi permohonan maaf sekiranya saya terlanjur kata di artikel ini.

Namun, penulisan saya belum lagi berakhir. Hanya anda, para pembaca, yang berhak mengakhiri penulisan ini, bukan saya, kerana andalah yang akan pergi ke website tvtropes dan teruskan pembacaan yang saya gagal masukkan di sini.

Kepada sesiapa yang sudah memahami secara umum berkenaan dengan ‘tropes’ dan ‘media’, saya akan tinggalkan sebuah plot cerita yang tiada kena mengena dengan yang hidup dan yang mati kepada anda di sini.

Kepada sesiapa yang ingin turut serta, sila berpegang kepada topik dan elakkan daripada menyimpang dari tujuan asal penulisan ini, iaitu berkenaan ‘tropes’, dan penggunaannya bagi penyampaian sesebuah cerita. Kerana tiada sesiapa yang suka dengan ‘party pooper’, atau manusia bangsat yang menjadi penjahanam untuk keseronokan bagi sesebuah aktiviti.

Plotnya adalah:- “Helmi Effendi, salah satu pengasas The Patriots, menceburi dunia politik!”

Kepada sesiapa yang faham, mereka akan tahu bahawa plot yang seringkas ini mempunyai potensi tanpa limit di dunia penceritaan, terutama kepada sesiapa yang kenal siapa ‘Helmi Effendi’. Bagaimana kita mahu meng‘engineer’ plot ini daripada ‘impossible’ kepada ‘possible’?

Terpulang kepada cara anda mengolah plot ini dalam bentuk 5W dan 1 H (what, who, when which, whom, how), dan menggunakan ‘tropes’ sebagai pembawa cerita. Cuma saya minta jasa baik anda elakkan dari perbuatan yang boleh merosakkan keseronokan penghayatan penulisan ini dengan unsur-unsur hasad dengki, dendam, sifat-sifat buruk lain manusia, dan penambahan yang tidak diperlukan. Anda mampu mengubahnya.

P/S: Kepada sesiapa yang tidak faham berkenaan dengan ‘tropes’, media dan contoh yang digunapakai, saya membuka sesi soal jawab (Q&A) kepada semua pembaca. Anda juga boleh meminta saya menulis artikel berkenaan ‘tropes’ yang tertentu. Bersama-samalah kita memahami keseronokan dunia pengkaryaan melalui pemahaman ‘tropes’.

SUMBER


Tokoh-Tokoh Pejuang Hak Terkenal Dalam Sejarah

Saban hari kita dapat melihat melalui media massa atau media sosial berlaku perlanggaran hak asasi manusia di seluruh dunia. Mungkin kejadian itu berlaku dekat atau jauh dengan kita. Bahkan dari segi logiknya, jika dibiarkan tidak mustahil kejadian perlanggaran hak asasi manusia tersebut boleh terjadi di sekeliling kita dan mungkin juga berlaku kepada kita. Atas faktor inilah menyebabkan munculnya individu-individu tertentu dengan sikap tanggungjawab ke atas diri mereka sendiri yang bertindak memperjuangkan dan mempertahankan hak asasi manusia walaupun mereka terpaksa berkorban harta, masa, keluarga bahkan juga nyawa mereka sendiri.

TOKOH PEJUANG HAK ASASI MANUSIA

Jika disebut tentang pejuang hak asasi manusia, memang tidak dinafikan terdapat ramai nama-nama sama ada mereka terkenal atau tidak yang berjuang bermati-matian mempertahankan hak asasi manusia atas nama keadilan. Mereka mungkin memperjuangkan isu besar seperti pembunuhan manusia beramai-ramai, menentang isu global atau hanya memperjuangkan satu isu sahaja di kampung, daerah atau negeri mereka sendiri.

Penulisan ini hanya akan membawakan beberapa nama yang dianggap terkenal dalam isu perjuangan hak asasi manusia. Mungkin pilihan yang dibuat betul, mungkin salah, mungkin tepat atau mungkin tidak dipersetujui oleh sesetengah pihak. Namun begitu sama-samalah kita ambil perkara positif yang boleh dijadikan sebagai insipirasi dalam kita mengenal tokoh-tokoh pejuang hak asasi manusia ini, seperti kata pepatah: “buang yang keruh ambil yang jernih”.

1) Mohandas Karamchand Gandhi (1869–1948)

Mohandas Karamchand Gandhi atau terkenal dengan panggilan Mahatma Gandhi merupakan satu nama yang tidak asing dengan perjuangan hak asasi manusia. Dilahirkan pada 2 Oktober 1869, Mahatma Gandhi, seorang graduan bidang undang-undang daripada University College London, Inner Temple merupakan pencetus dan pemimpin kepada Gerakan Pembebasan India (Indian Independence Movement) yang berjaya menuntut kemerdekaan daripada British. Prinsip negara India yang merdeka menurut Ghandi adalah penyatuan masyarakat berbilang bangsa dan agama, walaupun ditentang oleh sebahagian penduduk India beragama Islam dan Hindu sendiri ketika itu.

Beliau juga pernah ditangkap dan dipenjarakan di India dan Afrika Selatan kerana kelantangan dan aktviti beliau mempejuangkan kesamaan hak, terutama bagi masyarakat India yang didiskriminasi oleh penduduk berkulit putih di Afrika Selatan. Pada 1948, Gandhi telah ditembak tiga kali di dada oleh seorang lelaki bernama Nathuram Godse sewaktu dalam perjalanan menghadiri satu majlis ibadat. Menurut laporan, tiga das tembakan di dada beliau itu menyebabkan Mahatma Gandhi mati di tempat kejadian. Sehingga kini, tarikh lahir Mahatma Gandhi iaitu pada 2 Oktober telah diwartakan sebagai cuti umum oleh kerajaan India dan dinamakan sebagai Gandhi Jayanti dan diiktiraf oleh United Nation sebagai International Day of Non-Violence.

2) Oskar Schindler (1908–1974)

Walaupun isu kejadian holocaust masih menjadi perdebatan manusia sejagat, namun jasa salah satu tokoh yang pernah dikenali akibat usahanya dalam mempertahankan hak asasi manusia tidak harus dinafikan. Oscar Schindler, seorang usahawan dan peniaga berasal daripada Jerman merupakan salah seorang anggota parti Nazi sewaktu zaman gelap negara Jerman tersebut. Walaupun beliau merupakan orang penting di dalam parti Nazi, namun sisi kemanusiaan yang ada pada Schindler menyebabkan beliau diingati sebagai salah seorang tokoh penting dalam isu hak asasi manusia. Schindler terkenal kerana mempertahankan 1750 orang pekerja kilang beliau daripada menjadi mangsa pembunuhan askar Nazi yang terletak di Poland dan Czechkoslovakia, di mana lebih kurang 1000 orang daripada mereka berketurunan Yahudi.

Dikatakan bahawa beliau telah mengeluarkan duit yang banyak untuk merasuah askar dan pegawai Nazi dengan barang-barang mahal supaya pekerja beliau yang berketurunan Yahudi tadi dikecualikan dari dimasukkan ke kem Nazi di mana bakal berlaku peristiwa Holocaust. Pada akhir hayatnya Schindler telah diisytihar bankrap tetapi mendapat bantuan hidup daripada Schindlerlist, iaitu satu tabung duit yang dikumpul daripada sekumpulan orang Yahudi yang diselamatkan oleh  Schindler sewaktu peristiwa Holocaust di Poland dan Czechkoslovakia. Sehingga kini kisah Schindler ini dipotretkan semula melalui filem seperti Schindler’s List (1993).

3) Shirin Ebadi

Tokoh pejuang hak asasi manusia ini merupakan seorang perempuan, ya betul ! dan merupakan pemenang anugerah Nobel dalam isu hak asasi manusia, serta merupakan wanita dan Muslim terawal yang menerima anugerah berprestij tersebut. Shirin Ebadi seorang yang berwarganegara Iran yang mempunyai karier sebagai seorang peguam, pernah juga menjadi hakim dan pensyarah universiti.

Namun kehidupan beliau sebagai seorang  pengamal undang-undang berubah apabila beliau banyak menguruskan kes-kes melibatkan salah laku dalam pelaksanaan undang-undang, terutama yang melibatkan perlanggaran hak terhadap wanita, kanak-kanak dan juga pelarian politik.

Sebagai seorang aktivis, memang tidak dapat dielakkan Shirin Ebadi juga menerima ugutan daripada beberapa pihak terhadap dirinya dan ahli keluarganya. Akibat kelantangan beliau mengkritik pemerintah kerajaan Iran yang boleh mengakibatkan beliau dibunuh atau ditangkap, beliau dan ahli keluarganya terpaksa melarikan diri daripada negara sendiri dan sekarang menetap di London.

4) Benazir Bhutto (1953-2007)

Apa sebenarnya jasa dan sumbangan seorang wanita berwarganegara Pakistan yang merupakan graduan undang-undang daripada Oxford ini terhadap dunia? Baik kita cuba kenal dahulu latar belakang beliau untuk kita memahami perjuangan beliau dalam isu hak asasi manusia. Anak kepada bekas Perdana Menteri Pakista, Zulfikar Ali Bhutto, beliau dilahirkan sewaktu Pakistan berada dalam pemerintahan diktator terkenal Zia-ul-Haq selepas mendapat kemerdekaan daripada British. Ayah beliau telah ditangkap dan dibunuh sewaktu pemerintahan Zia-ul-Haq.  Selepas menamatkan pengajian beliau di Oxford, Benazir Bhutto, sebagai seorang yang berideologi sekular dan liberal telah pulang ke Pakistan dan menyertai Pakistani People’s Party (PPP) dalam memperjuangkan hak rakyat dan demokrasi daripada pemerintahan kejam Zia-ul-Haq.

Perjuangan beliau digelar sebagai Movement for the Restoration of Democracy. Antara cabaran yang dihadapi oleh Benazir Bhutto adalah seperti ditangkap dan dikenakan tahanan dalam rumah, ditahan di padang pasir, dipenjara, serta dihalau dan dibuang negeri. Selepas kematian Zia-ul-Haq akibat kemalangan kapal terbang, parti yang disertai Benazir Bhutto iaitu PP telah menyertai pilihan raya pada tahun 1988 dan memenangi majoriti kecil kerusi yang dipertandingkan, iaitu 93 daripada 205 kerusi.

Presiden Pakistan ketika itu iaitu Ghulam Ishaq Khan melantik Benazir Bhutto menjadi Perdana Menteri Pakistan, menjadikan beliau wanita keempat di dunia yang menjadi perdana menteri (pada ketika itu) dan wanita pertama memerintah di negara Muslim majoriti. Namun beliau juga tidak terlepas daripada terlibat dalam banyak isu kontroversi melibatkan peribadi beliau, keluarga dan pemerintahan yang merosakkan reputasi beliau sebagai seorang pejuang hak asasi manusia. Pada tahun 2007, beliau telah dibunuh akibat ditembak dan terkenal letupan sewaktu mengadakan lawatan ke Afghanistan.

5) Martin Luther King Jr. (1929–1968)

“I have a dream that one day this nation will rise up, live out the true meaning of its creed: we hold the truths to be self-evident, that all men are created equal.”

Ini merupakan permulaan kepada satu ucapan yang akhirnya membawa kepada penyatuan rakyat berbeza agama dan latar belakang yang sebelum itu dipalit dengan isu perkauman dan warna kulit yang sangat agresif dan teruk. Pengucapnya? Tidak lain dan tidak bukan adalah Martin Luther King Jr. Dilahirkan sebagai Michael Luther King Jr tetapi akhirnya ditukarkan kepada Martin, beliau lahir daripada keluarga yang berkhidmat sebagai pastor di gereja, bahkan beliau sendiri pernah berkhidmat sebagai pastor selepas habis belajar di peringkat ijazah.

Terpengaruh dengan idea perjuangan Gandhi yang tidak menggunakan kekerasan, Martin Luther King Jr. banyak memperjuangkan kesamaan hak asasi antara penduduk berkulit hitam dan kulit putih di Amerika Syarikat, di samping menggesa badan pemerintah Amerika Syarikat mempraktikkan kesamarataan hak mengikut apa yang ditulis di dalam perlembagaan Amerika Syarikat. Sebagai contoh, akibat membantah tindakan pemerintah mendenda seorang penduduk berkulit hitam kerana menafikan tempat duduk di dalam bas kepada penduduk berkulit putih, Martin Luther Jr. berjaya menyebabkan syarikat bas tersebut di diboikot oleh penduduk dan akhirnya rugi besar.

Tidak lari dari pelbagai isu kontroversi, Martin Luther King Jr. dianggap sebagai tunjang kepada perpaduan oleh majoriti penduduk Afrika Amerika dan mereka yang berkulit gelap di Amerika Syarikat. Berumur 35 tahun, beliau dianggap sebagai penerima Anugerah Nobel termuda pada tahun 1964. Pada tahun 1968, Martin Luther King Jr. telah mati ditembak oleh seorang penjenayah bernama James Earl Ray. Namun ada beberapa pihak cuba menyiasat bahawa pembunuhan Martin Luther King Jr. adalah konspirasi pihak tertentu yang melibatkan kerajaan Amerika Syarikat sendiri tetapi tidak dapat dibuktikan sehingga kini.

APA USAHA KITA?

Tidak dinafikan terdapat ramai lagi nama-nama besar yang dikenali dunia akibat tindakan dan usaha mereka memperjuangkan hak asasi manusia dalam pelbagai isu seperti hak sivil yang melibatkan perhambaan, etika kerja, gangguan seksual dan lain-lain lagi, hak wanita dan kanak-kanak, pelarian atau tawanan perang dan pelbagai lagi isu yang melanda dunia.

5 nama yang dinyatakan di atas adalah sebagai contoh sahaja untuk dikenali. Tidak dinafikan nama-nama besar seperti Malcolm X, Abraham Lincoln, Harriet Tubman, Nelson Mandela, Malala Yousafzai, Emily Pankhurst, Dalai Lama, Aung San Suu Kyi, Abbe Pierre dan banyak lagi adalah contoh yang boleh diikuti oleh masyarakat lain dalam kita menegakkan kebenaran.

Sebagai seorang manusia yang mempunyai akal yang sahih dan matang dalam menilai sesuatu perkara, adalah menjadi satu tanggungjawab kepada kita juga untuk berusaha menegakkan keadilan dan membela mereka yang teraniaya tanpa mengira keturunan, latar belakang, kaum dan agama.


Hizbul Muslimin – Parti Islam Pertama Tanah Melayu

Pada 6 April yang lalu, sebuah filem yang bercorakkan politik, Daulat  telah ditayangkan di laman Iflix. Bagi sesiapa yang sudah menonton filem tersebut, pasti anda perasan bahawa Mona ingin bekerjasama dengan pihak Hizbul Muslimin (HM). Tahukah anda, parti Hizbul Muslimin sememangnya wujud di dalam sejarah politik negara?

Setelah UMNO tertubuh pada tahun 1946, timbul kesedaran oleh sebilangan pemimpin Melayu pada ketika itu bahawa perlunya sebuah parti berasaskan agama diwujudkan dan bukan terletak pada atas semangat bangsa semata-mata.

Oleh itu, pada Mac 1947, persidangan Islam se-Malaysia (Pan-Malayan Islamic conference) yang pertama telah diadakan di Madrasah Ma’ahad al-Ehya as-Sharif yang terletak di Gunung Semanggol, Perak.

Persidangan itu telah ditaja sepenuhnya oleh Parti Kebangsaan Melayu Malaya yang dipimpin oleh Dr Burhanuddin Al-Helmy.  Ia dianjurkan untuk membincangkan masalah ekonomi yang dihadapi oleh golongan Melayu-Muslim.

Selain itu, perhimpunan tersebut juga bertujuan untuk membawa gerakan-gerakan dan pemikir-pemikir Islam yang lebih aktif secara politik dan progresif di dalam negeri untuk duduk berbincang bersama. Hasil daripada persidangan itu, Majlis Agama Tertinngi Malaya (MATA) ditubuhkan.

Pada 13 hingga 16 Mac 1948, MATA telah menganjurkan sebuah persidangan bagi membincangkan isu tempatan dan antarabangsa yang berkenaan dengan masyarakat umum. Peserta-peserta persidangan merasakan Pertubuhan Kebangsaan Melayu Bersatu, UMNO tidak melakukan apa yang memadai untuk mengemukakan isu mustahak secara umum dan puak konservatif-nationalis juga tidak memainkan peranan yang cukup untuk kepentingan Melayu-Muslim. Perwakilan UMNO di dalam persidangan tersebut amat berang dengan kenyataan yang diberikan.

Perwakilan UMNO telah melaporkan pendapat dan pemerhatian mereka pimpinan mereka menyebabkan pemimpin UMNO pada waktu itu iaitu Dato Onn Jaafar mula mengeluarkan amaran mengenai “ancaman bahaya dari gunung”, yang merujuk kepada Gunung Semanggol sebagai lokasi pergerakan Majlis Agama Tertinggi Malaya (MATA).

Selepas itu, Parti Orang Muslimin Malaya atau Hizbul Muslimin telah ditubuhkan pada tarikh 17 Mac 1948 yang mana pada waktu itu dipimpin oleh Ustaz Abu Bakar al-Baqir selepas persidangan kedua Majlis Agama Tertinggi Malaya (MATA) yang mengisytiharkan supaya Majlis Agama Tertinggi Malaya (MATA) diatur semula sebagai satu parti politik Islam.

Dengan tertubuhnya Hizbul Muslimin, kesemua aktiviti politik telah dipindahkan kepada pertubuhan politik baru itu. Majlis Agama Tertinggi Malaya (MATA) pula berperanan sebagai biro hal-ehwal agama parti itu. Ustaz Abu Bakar juga kerap membuat lawatan ke seluruh negeri bagi memperkenalkan HM kepada rakyat. Beliau juga pernah memujuk seorang tokoh UMNO Johor, Ibu Zain untuk menyertai HM namun tidak berjaya.

Apabila pihak British mengisytiharkan darurat, HM juga turut diharamkan dan ramai pemimpinnya ditangkap atas alasan bekerjasama dengan pihak komunis. Ramai ahli kumpulan HM telah menyertai UMNO. Walaubagaimanapun, perjuangan HM tidak pernah padam. Hasilnya, pada tahun 1951, Parti Islam Se-Malaya telah ditubuhkan. Merekalah yang menyambung legasi perjuangan Hizbul Muslimin hinggalah ke hari ini.

Untuk mengetahui sejarah parti PAS, boleh klik pautan di bawah.
https://www.thepatriots.asia/sejarah-parti-islam-se-malaysia-pas/.


10 Perkara Tidak Diketahui Berkenaan Francais Mission: Impossible

Siri keenam filem Mission Impossible iaitu Mission Impossible – Fallout sedang menggegar pawagam. Siapa sangka selepas ia dilancarkan menerusi filem pertamanya, Mission Impossible (1996), ia sudah mencecah usia lebih 20 tahun. Walaupun cuba diasak oleh beberapa filem genre perisikan lain seperti siri filem Jason Bourne atau James Bond, ia terus menjadi pilihan penonton kerana aksi merbahaya dilakukan oleh pelakon utama Tom Cruise atau drama yang buat ramai tidak senang duduk. Dalam tempoh itu, ada banyak fakta yang tidak diketahui peminat berkenaan francais yang diambil dari siri televisyen ciptaan Bruce Geller ini.

Semasa memulakan projek Mission Impossible (1996), selain memegang watak utama sebagai Ethan Hunt, Cruise turut memegang peranan sebagai penerbit. Dan selepas mengambil Brian De Palma (Scarface, Black Dahlia), kedua-duanya meneliti dua draf lakon layar tetapi kedua-dua draf berkenaan tidak disukai Cruise dan De Palma. Ini mendorong pengarah legenda itu membawa masuk Steve Zaillian, David Koepp dan Robert Towne untuk membikin plot dan penceritaan yang memuaskan dan mengejutkan penonton. Jadi apabila produksi memulakan penggambaran, hanya gambaran aksi saja yang dianggap selesai sementara plot dan skrip masih tiada. Ini memaksa ketiga-tiga penulis berkenaan memikirkan cerita dan skrip yang baik bagi menghubungkan ia dengan semua aksi yang dirancang De Palma. Walaupun bermasalah dari segi itu, ia berjaya disiapkan di bawah belanjawan $70 juta dan berjaya meraih kutipan pecah panggung $457.7 juta.

2. TERLALU TINGGI

Peminat-peminat siri Mission Impossible pasti sudah masak dengan keinginan Cruise melakukan aksi lagak ngerinya sendiri, kadang-kadang sampai ke tahap tidak masuk akal. Daripada bergantung pada keretapi berkelajuan tinggi TGV di Perancis hinggalah terbaru, melakukan terjunan altitud tinggi di Dubai untuk Fallout, ianya hanyalah satu lagi hari penggambaran biasa bagi bintang Valkyrie dan American Made itu. Tetapi ada satu adegan lagak ngeri yang dianggap paling mendebarkan iaitu memanjat bangunan Burj Khalifa dan melakukan terjunan dari bangunan tertinggi di dunia itu untuk siri keempat, Mission Impossible – Ghost Protocol. Walaupun beliau memakai abah-abah semasa melakukan semua aksi berkenaan, kebanyakan aksi dilakukan pada ketinggian melebihi ketinggian Bangunan Empire State.

3. TANGAN SENDIRI

Selepas bermasalah mencari pengarah baru untuk mengisi kerusi panas Mission Impossible III, Cruise dicadangkan oleh Paramount Studio untuk menonton siri televisyen Alias hasil inspirasi J.J Abrams. Dan semua itu sudah jadi sejarah dengan Abrams bukan saja bergelar pengarah untuk M:I III tetapi juga memegang peranan sebagai penerbit untuk siri-siri berikutnya iaitu Ghost Protocol, Rogue Nation dan Fallout. Tetapi ada sesuatu yang buat Abrams rasa tidak selesa iaitu meminta pelakon utamanya memegang pelakon-pelakon lain. Atas sebab itu, untuk dua babak penting iaitu Hunt disuntik dengan bom kapsul dalam hidung dan menggigit tangan pengkhianat Impossible Mission Force (IMF), Musgrave (Billy Crudup) semasa berada di Shanghai, Abrams menggunakan tangan Cruise untuk dua babak berkenaan. Nampak agak pelik tetapi ia dilihat satu komitmen demi menghasilkan filem terbaik untuk tatapan penonton.

4. TIPU HELAH LAGAK NGERI

Semua sedia maklum plot Mission Impossible (1996) berkait dengan senarai perisik Agensi Perisikan Pusat (CIA) yang menyamar (NOC) iaitu untuk mendedahkan siapa pengkhianat dalam IMF. Selepas mendapat tahu senarai yang diambil di Prague, Republik Czech adalah palsu, Hunt tahu satu-satunya cara untuk mendedahkan pengkhianat yang membunuh semua rakan sepasukannya ialah dengan mencuri senarai sebenar dari CIA di Langley. Ini yang membawa kepada aksi lagak ngeri Cruise tergantung di siling untuk babak mencuri senarai NOC di mana satu ketika, beliau sentiasa jatuh dengan muka tersembam ke lantai. Bosan dengan keadaan itu, Cruise meminjam beberapa keping duit syiling dan meletakkannya dalam kasut. Dan selepas itu, beliau tidak lagi jatuh dan adegan berkenaan berjaya disempurnakan. Malah, ramai mengganggap adegan tergantung di siling itu ikonik dengan aksi lagak ngeri Mission Impossible lain termasuk bergantung pada kapal terbang (Rogue Nation) atau memanjat Burj Khalifa (Ghost Protocol).

5. RUPANYA PEMAIN SELO…

Antara rakan kolaborasi J.J Abrams dalam beberapa produksi drama atau filem ialah komposer Michael Giacchino. Dan antara beberapa projek yang mendapat sentuhan beliau ialah M:I III dan Ghost Protocol. Tetapi tidak ramai tahu muzik gubahan komposer filem Rogue One dan tiga siri filem Star Trek ini turut mendapat sentuhan muzik selo yang dibawa pelakon berkaliber, Dermot Mulroney. Mulroney yang pernah membintangi filem Zodiac dan August Osage County itu memang berbakat sebagai pemain selo dan sudah bermain alat muzik berkenaan sejak berusia tujuh tahun. Selepas kedua-duanya bertemu pada malam tayangan perdana filem The Family Stone pada tahun 2005 dengan Mulroney sebagai protagonis dengan Giacchino sebagai komposer, komposer siri televisyen Lost itu menjemputnya menjadi sebahagian daripada skor muzik M:I III. Dan selebihnya menjadi sejarah dengan beliau menjadi sebahagian daripada skor muzik Giacchino dari Star Trek (2009) hinggalah Rogue One (2016).

6. MENDAKI TANPA JARING

Selepas diberi peluang menggalas tugas pengarahan filem Mission Impossible 2, pengarah Red Cliff dan A Better Tomorrow, John Woo menyifatkan adegan Cruise mendaki bebas secara solo cenuram-cenuram merbahaya di Moab, Utah sebagai paling merbahaya dalam karier pengarahannya. Ini kerana untuk adegan berkenaan, pihak produksi tidak dapat menyediakan jaring keselamatan lebih-lebih lagi dengan keinginan Cruise sendiri mahu melakukannya. Pada satu ketika, semasa melakukan terjunan dari satu cenuram ke satu cenuram lain, beliau mengalami kecederaan bahu walaupun memakai abah-abah untuk babak berkenaan. Tetapi ia satu risiko yang berbaloi kerana aksi-aksi dalam M:I 2 mendapat pujian ramai.

7. SPIELBERG

Bagi setiap filem Mission Impossible, IMF mempunyai cara unik untuk menyampaikan maklumat kepada ketua ejen lapangan mereka. Dari tayangan video pesawat pada akhir Mission Impossible (1996) hinggalah pondok telefon lama dalam Ghost Protocol, ia meneruskan tradisi siri televisyen Mission Impossible di mana selepas ia selesai menghantar maklumat, ia akan musnah dalam tempoh lima saat. Untuk filem M:I III pula, selepas dicadangkan Musgrave untuk membeli kamera pakai buang Kodak, Hunt diberi taklimat misinya yang menjadi pencetus kepada plot filem berkenaan. Idea menggunakan kamera pakai buang ini datang dari pengarah Hollywood bertaraf legenda, Steven Spielberg dan dicadangkan kepada Abrams sebagai cara unik menyampaikan maklumat rahsia kepada perisik IMF itu.

8. REAKSI NEGATIF PELAKON ASAL

Semasa Mission Impossible (1996) mula ditayangkan di pawagam, reaksi yang diberikan kebanyakannya positif dengan ramai memuji lakonan Cruise dan sentuhan De Palma yang menggunakan teknik pengarah filem legenda, Alfred Hitchcock. Tetapi bagi barisan pelakon asal siri televisyen Mission Impossible, ia dianggap satu penghinaan lebih-lebih lagi dengan menjadikan Jim Phelps (Jon Voight) sebagai antagonis sebenar filem berkenaan. Peter Graves yang memegang peranan sebagai Phelps sebelum itu pernah ditawarkan peluang memainkan peranan perisik itu untuk filem berkenaan tetapi menolak selepas melihat wataknya dijadikan sebagai pengkhianat dan pembunuh anak buahnya sendiri. Mendiang Martin Landau yang pernah membintangi siri berkenaan selama tiga musim melihat gambaran filem berkenaan sebagai tidak realistik.

9. PATUTNYA SEBAGAI PENGGANTI…

Walaupun M:I III mendapat sambutan baik di pawagam pada tahun 2006, ianya tidaklah sebanyak kutipan Mission Impossible dan M:I 2 iaitu $457.7 juta dan $546.4 juta. Ini ditambah dengan kemerosotan Cruise di luar set melalui tingkah laku yang kurang enak seperti melompat di set sofa rancangan Oprah Winfrey, kontroversi membabitkan fahaman Scientology dan khabar angin keengganan beliau mengikut jelajah promosi M:I III sekiranya satu episod South Park yang mengejek Scientology. Bukan itu saja, beberapa filemnya tidak berjaya di panggung seperti Lions for Lambs (2007) dan Valkyrie (2008). Tetapi kemuncak semua ini ialah apabila Paramount memutuskan untuk tidak meneruskan kontrak dengan Cruise selepas 14 tahun bekerjasama pada Ogos 2006 atas alasan tingkah laku yang tidak munasabah.

Dan semasa pembikinan filem Ghost Protocol, wujud khabar angin jenama Mission Impossible akan digugurkan untuk mengikut jejak langkah pesaing Paramount, Warner Bros untuk filem kedua trilogi The Dark Knight arahan Christopher Nolan, The Dark Knight (2008). Begitu juga dengan pengambilan Jeremy Renner yang memegang peranan sebagai William Brandt, di mana peranannya dianggap sebagai pengganti Hunt dan mengambilalih operasi lapangan IMF. Tetapi siapa sangka sentuhan pengarah The Incredibles, Brad Bird mengembalikan semula jenama Mission Impossible dan Ghost Protocol mencatat kutipan tertinggi untuk francais sebanyak $694.7 juta. Ini yang mendorong Paramount mempertimbang semula idea menggugurkan Cruise sebagai protagonis utama dan beliau meneruskan peranan sebagai Hunt untuk Rogue Nation dan Fallout. Renner kembali sebagai Brandt dalam Rogue Nation tetapi tidak dapat mengisi peranannya itu dalam Fallout berikutan komitmen penggambarannya untuk dua filem Avengers yang dijalankan secara serentak.

10. TAK BOLEH TUTUP MATA

Bagi setiap filem Mission Impossible, Cruise mahukan setiap aksi lagak ngeri lebih hebat berbanding filem terdahulu. Dalam kes Rogue Nation, berpaut pada kapal terbang Airbus A400 dilihat lebih hebat berbanding memanjat atau terjun dari Burj Khalifa. Untuk menjayakan babak berkenaan, Cruise diikat pada bahagian tepi kapal terbang semasa ia berlepas. Adegan ini langsung tidak menggunakan kesan khas dengan beliau hanya memakai abah-abah keselamatan untuk memastikannya kekal berada di tepi kapal terbang. Tetapi untuk memastikan setiap babak berjaya, Cruise perlu memastikan matanya sentiasa terbuka semasa penggambaran, sesuatu yang tidak boleh dilakukan. Untuk keselamatan, produksi mereka lensa-lensa perlindungan keselamatan untuk melindungi matanya itu. Babak berkenaan memerlukan lapan percubaan sebelum pengarah Christopher McQuarrie berpuas hati dengan adegan berkenaan.

SUMBER